Penyata cadangan RUU Anti Lompat Parti siap dalam masa sebulan

KUALA LUMPUR, 20 April- Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar optimis Jawatankuasa Pilihan Khas berhubung pindaan Perlembagaan Persekutuan berkaitan larangan Ahli Dewan Rakyat bertukar parti dapat menyediakan penyata mengandungi cadangan rang undang-undang itu dalam tempoh sebulan.Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar yakin jawatankuasa dipengerusikannya itu dapat menyediakan penyata mengandungi cadangan rang undang-undang berkaitan dalam tempoh itu.Perkara itu, katanya mengambil kira keanggotaan jawatankuasa itu yang terdiri daripada pakar undang-undang berpengalaman terdiri daripada pakar dan pengamal undang-undang yang berpengalaman bagi menggubal undang-undang berkenaanWan Junaidi yang juga Pengerusi Jawatankuasa Pilihan Khas itu berkata, mesyuarat pertama berhubung perkara berkenaan telah berlangsung, 15 April lalu. Bagaimanapun, beliau enggan mendedahkan sebarang isi perbincangan jawatankuasa berkenaan yang dianggotai 11 Ahli Parlimen kerajaan dan pembangkang."Ini kerana tidak dibolehkan oleh Peraturan Dewan Rakyat itu sendiri, melainkan laporan itu dibentangkan dalam Dewan Rakyat baru ia menjadi 'public document' (dokumen awam)."Barulah saya sebagai Pengerusi mendedahkan (perkara atau perbincangan jawatankuasa) tersebut," katanya kepada pemberita pada Program Pemukiman Agensi di bawah Kluster Parlimen dan Undang-undang bersama Menteri di Jabatan Perdana Menteri (Parlimen dan Undang-Undang) di sini hari ini.

(Datuk Seri Dr Wan Junaidi Tuanku Jaafar yakin jawatankuasa dipengerusikannya itu dapat menyediakan penyata mengandungi cadangan rang undang-undang berkaitan dalam tempoh itu.)

Yang turut hadir, Timbalan Menteri di Jabatan Perdana Menteri (Parlimen dan Undang-Undang), Datuk Mas Ermieyati Samsudin; Peguam Negara, Tan Sri Idrus Harun dan Peguam Cara Negara, Datuk Ahmad Terrirudin Mohd Salleh.Ahli Parlimen kerajaan yang menganggotai jawatankuasa khas itu ialah Datuk Seri Azalina Othman Said (BN-Pengerang), Datuk Seri Mohamed Nazri Abdul Aziz (BN-Padang Rengas), Datuk Seri Hamzah Zainuddin (Bersatu-Larut), Datuk Seri Takiyuddin Hassan (PAS-Kota Bharu) dan Lukanisman Awang Sauni (GPS-Sibuti).Wakil pembangkang pula membabitkan Gobind Singh Deo (PH-Puchong), Mohamed Hanipa Maidin (PH-Sepang), Datuk Seri Madius Tangau (UPKO-Tuaran), Datuk Seri Saifuddin Nasution Ismail (PH-Kulim Bandar Baharu) dan Datuk Ignatius Dorell Leiking (Warisan-Penampang).Mengulas lanjut, Wan Junaidi berkata mesyuarat pertama jawatankuasa itu sudah diadakan pada 15 April lalu dan beberapa siri mesyuarat lagi akan diadakan bermula esok.Dalam pada itu, mengenai cadangan bekas Yang Dipertua Dewan Rakyat, Tan Sri Mohamad Ariff Md Yusof supaya jawatankuasa itu dipengerusikan oleh Ahli Parlimen pembangkang supaya ia bersifat berkecuali, beliau berkata arahan untuk beliau mempengerusikan jawatankuasa datangnya daripada Perdana Menteri, Datuk Seri Ismail Sabri.Beliau berkata, keputusan itu dibuat hasil perbincangan Perdana Menteri bersama pemimpin Pakatan Harapan dan wakil Ahli Parlimen kerajaan di Dewan Rakyat pada 11 April lalu.Sementara itu, letika ditanya mengenai sama ada sidang khas Parlimen akan diadakan pada Jun, beliau berkata, kuasa memanggil sidang khas Parlimen terletak pada Perdana Menteri."Biasanya Perdana Menteri akan berbincang dengan jemaah menteri dan sekiranya jemaah menteri bersetuju dengan tarikh-tarikh tertentu, Perdana Menteri boleh menetapkan tarikh tersebut mengikut Peraturan Dewan Rakyat 11(3)," katanya.Dalam perkembangan lain, beliau menyasarkan rang undang-undang mengenai cadangan pindaan Akta Majlis Parlimen (Keistimewaan dan Kuasa) 1952 (Akta 347) dan Skim Perkhidmatan Parlimen dan Suruhanjaya Perkhidmatan Parlimen berhubung cadangan mewujudkan perkhidmatan sendiri bagi Parlimen Malaysia dapat dibahaskan dalam sesi sidang Parlimen, Julai ini."Ia selaras dengan Memorandum Transformasi dan Kestabilan Politik, Transformasi Parlimen menjadi satu agenda utama saya," katanya.Katanya, beliau telah membentangkan perkembangan tentang cadangan pindaan undang-undang berkenaan kepada Jemaah Menteri,


Elak kejadian di Sungai Bakap berulang, sistem amaran depoh imigresen diaktifkan

(Datuk Khairul Dzaimee Daud bercakap kepada pemberita selepas Majlis Penyampaian Anugerah Perkhidmatan Cemerlang Tahun 2021 di sini malam ini)

PUTRAJAYA, 20 April- Dua depoh imigresen sementara di Bidor, Perak dan Beranang, Selangor telah diaktifkan sistem amaran serta-merta bagi memastikan kes rusuhan di Depoh Imigresen Sementara di Sungai Bakap, Pulau Pinang hari ini tidak berulang.Ketua Pengarah Imigresen, Datuk Khairul Dzaimee Daud, ia bagi memastikan kejadian di Depot Imigresen Sementara Sungai Bakap, Pulau Pinang tidak berulang.  Katanya, depoh-depoh imigresen sementara itu pada asalnya merupakan sebuah kem Program Latihan Khidmat Negara (PLKN) namun ciri-ciri keselamatannya tetap ditambah. "Pada kem-kem tersebut, semua tingkap ditambah jeriji manakala duri kawad diletakkan di sekeliling blok dan kawasan berkenaan justeru, keselamatan asas tetap diberi perhatian di semua kem PLKN yang dijadikan depoh sementara tersebut.“Apabila berlaku kes ini keselamatan dipertingkatkan serta-merta dan semua komandan sudah berhubung dengan balai polis berdekatan dan sistem amaran sudah diaktifkan kerana kita tidak mahu kejadian ini memberi inspirasi kepada depoh-depoh lain,” katanya.Beliau berkata demikian kepada pemberita selepas Majlis Penyampaian Anugerah Perkhidmatan Cemerlang Tahun 2021 di sini malam ini. Mengulas mengenai dakwaan bahawa depoh tahanan sementara Sungai Bakap tidak menepati ciri-ciri keselamatan, Khairul Dzaimee berkata, asas keselamatan telah diberikan perhatian di semua kem PLKN yang digunakan bagi tujuan itu."Kita tahu kem PLKN tidak boleh disamakan dengan depoh tahanan Imigresen tetapi ciri keselamatan telah ditambah, kita tambah jeriji pada tingkap, dawai duri diletakkan di sekeliling blok," katanya.

(Operasi menahan semula semua tahanan terpaksa dilakukan Imigresen yang turut mendapat bantuan Ibu Pejabat Polis Daerah (IPD) Bandar Baharu, Kedah dan IPD Seberang Perai Selatan, Pulau Pinang/FOTO FAIL)

Menurutnya, sehingga pukul 6.10 petang, seramai 385 tahanan berjaya ditahan semula."Jumlah tersebut merangkumi 183 lelaki, 73 wanita, 62 kanak-kanak lelaki dan 59 kanak-kanak perempuan," katanya.Terdahulu, seramai 528 tahanan etnik Rohingnya telah melarikan diri dari Depot Tahanan Imigresen Sungai Bakap, Pulau Pinang.  Ditanya mengenai lokasi tahanan yang dikesan selepas melarikan diri, Khairul Dzaimee berkata, mereka dipercayai menuju ke arah Pulau Pinang."Ini selepas kita melihat kepada trend tangkapan yang mana mereka tidak menuju ke utara sebaliknya ke selatan, arah Kuala Lumpur," katanya.Sementara itu, Khairul Dzaimee berkata, satu kematian dilapor berlaku di dalam depoh tahanan sementara tersebut sebelum kejadian rusuhan."Kematian kerana sakit biasa, tiada kena mengena mengenai rusuhan dan kita masih menyiasat lanjut mengenai kes tersebut," katanya.


Penambahbaikan kebajikan penggiat seni veteran sedang diteliti - Annuar

(Tan Sri Annuar beramah mesra bersama Pelakon Veteran Jamil Shuib (tiga, kanan) ketika menziarah pelakon veteran tersebut di Rumah Pangsa Jalan Hospital hari ini/BERNAMA)

IPOH, 20 April - Aspek kebajikan golongan penggiat seni veteran sedang diteliti bagi tujuan penambahbaikan bantuan yang bersesuaian untuk golongan tersebut.  Menteri Komunikasi dan Multimedia, Tan Sri Annuar Musa berkata, bagi tujuan itu pihaknya sedang mengumpulkan data dan maklumat menerusi beberapa siri jelajah.  Antara yang disyorkan ialah kebajikan penggiat seni dapat diuruskan dengan cara teratur dari segi perlindungan insurans dan Pertubuhan Keselamatan Sosial (PERKESO) mengikut profesion masing-masing.

(Tan Sri Annuar menjawab pertanyaan media selepas menziarah Pelakon Veteran Jamil Shuib di Rumah Pangsa Jalan Hospital hari ini/BERNAMA)

"Saya telah mengesyorkan supaya mereka mewujudkan badan pengurusan profesional yang membolehkan skim-skim bantuan yang lebih sistematik dapat dibentuk. Kalau semuanya jadi separuh masa maka selama-lamanya pelakon dianggap sebagai pelakon sambilan."Tapi ada pelakon yang berlakon sejumlah filem tertentu sejumlah jam tertentu yang boleh dikategorikan sebagai pelakon profesional. Jadi kumpulan itu perlu ada kaedah yang baik yang menjamin jangka panjang," kata Annuar kepada pemberita selepas melawat pelakon veteran, Ahmad Jamil Shuib di sini.  Ahmad Jamil atau dikenali sebagai Sarjan Saji diserang angin ahmar pada Februari lalu dan kini hilang punca pendapatan.


Suspek tetak 4 ahli keluarga semasa menunggu waktu berbuka ditahan

KOTA TINGGI, 20 April- Suspek kes tetak empat sekeluarga ketika menunggu waktu berbuka di Kuala Sedili pada 14 April lalu ditahan polis di Kulai pagi tadi, selepas tujuh hari bersembunyi.Ketua Polis Daerah Kota Tinggi, Superintendan Hussin Zamora berkata, suspek dikesan di Jalan Persiaran Indahpura 4 sebelum ditahan pada pukul 11.50 pagi.Katanya suspek juga didapati positif dadah jenis Methamphetamine dalam saringan air kencing yang dijalankan ke atasnya."Suspek direman di bawah Seksyen 117 Kanun Prosedur Jenayah selama tujuh hari bermula esok hingga 27 April depan."Perintah reman dikeluarkan Mahkamah Majistret Kota Tinggi bagi tujuan penahanan suspek untuk membantu siasatan.Hussin berkata, tangkapan suspek berumur 38 tahun itu berjaya dilakukan oleh sepasukan polis daripada Bahagian Siasatan Jenayah Ibu Pejabat Polis Daerah (IPD) Kota Tinggi bersama-sama Bahagian Siasatan Jenayah IPD Kulai.

(Polis memburu suspek sejak 7 hari lalu?FOTO IHSAN PDRM)

"Kes yang disiasat di bawah Seksyen 326 Kanun Keseksaan yang memperuntukkan hukuman dengan penjara yang boleh sampai 20 tahun dan hendaklah juga dikenakan denda atau sebat," katanya dalam kenyataan hari ini.Dalam kejadian itu, suspek yang bekerja di ladang nanas dipercayai menetak isteri, ibu mentua dan dua adik iparnya ketika menunggu waktu untuk berbuka puasa minggu lalu.Kejadian kira-kira pada pukul 7.11 malam di mana secara tiba-tiba suspek mengamuk dan menetak empat mangsa yang berada di dalam rumah itu menggunakan parang.Kesemua mangsa berusia 16 hingga 50 tahun itu mengalami kecederaan yang parah dan mendapat rawatan di Hospital Kota Tinggi serta berada dalam keadaan stabil.Dua lagi anak suspek yang berusia 5 tahun dan 2 bulan bagaimanapun selamat dan tidak mengalami kecederaan.


Agong dan Permaisuri berkenan berbuka di Padang MBK1

(Al-Sultan Abdullah dan Tunku Azizah juga berkenan mencemar duli mengagihkan bubur lambuk yang dimasak di Istana Abdulaziz kepada pengunjung bazar dan mereka yang berbuka di padang berkenaan)

KUANTAN, 20 April- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan mencemar duli berbuka puasa bersama rakyat di Padang Majlis Bandaraya Kuantan (MBK1) di sini.Amalan tahunan berbuka puasa bersama rakyat ini menjadi kebiasaan Seri Paduka Baginda pada bulan Ramadan.Keberangkatan tiba Al-Sultan Abdullah ke padang berkenaan pada jam 6.30 petang diiringi oleh Raja Permaisuri Agong, Tunku Hajah Azizah Aminah Maimunah Iskandariah bersama-sama anakanda Seri Paduka Baginda Berdua.Menyambut ketibaan Seri Paduka Baginda Berdua ialah Menteri Besar, Datuk Seri Wan Rosdy Wan Ismail, Ketua Polis Pahang, Datuk Ramli Mohamed Yoosuf dan Datuk Bandar Kuantan, Datuk Hamdan Hussin.Sebelum berbuka, Al-Sultan Abdullah dan Tunku Azizah juga berkenan mencemar duli mengagihkan bubur lambuk yang dimasak di Istana Abdulaziz di sini kepada pengunjung bazar dan mereka yang berbuka di padang berkenaan.Sebahagian bubur lambuk air tangan Permaisuri Agong itu juga turut diagihkan kepada warga Penjara Penor, untuk dijadikan juadah berbuka. Selain itu, Baginda berdua juga berkenan mencemar duli ke Bazar Ramadan Mahkota Square yang terletak bersebelahan padang itu untuk membeli juadah berbuka seperti sata, pulut panggang dan kuih-muih serta beramah mesra bersama pengunjung dan peniaga. Memetik laporan Bernama, peniaga Zaipa Ismail, 56, berkata beliau tidak menyangka Al-Sultan Abdullah berkenan ke gerainya untuk membeli pulut panggang, sata dan kuih lompat tikam yang juga gerai pertama dikunjungi Seri Paduka Baginda di bazar itu.

(Yang Dipertuan Agong, Al-Sultan Abdullah Ri'ayatuddin Al-Mustafa Billah Shah bersama Raja Permaisuri Agong, Tunku Hajah Azizah Aminah Maimunah Iskandariah berkenan melawat Bazar Ramadan Mahkota Square, sebelum berbuka puasa di Padang Majlis Bandaraya Kuantan (MBK) 1)

"Saya nampak orang berkerumun... lalu saya melaungkan nama juadah dan kuih yang ada untuk menarik perhatian mereka. Langsung saya tak sangka yang datang adalah Seri Paduka Baginda Berdua."Seronok akhirnya dapat bertemu Seri Paduka... cuma sikit terkilan kerana tidak teringat untuk memberi nasi dagang resepi keluarga yang juga juadah istimewa kami," katanya yang sudah berniaga sejak lebih 10 tahun lalu," katanya.Bagi Ahmad Tarmizi Barkawi, 26, kehadiran Al-Sultan Abdullah ke gerainya bagi membeli ayam goreng dan tauhu bergedil adalah yang pertama untuknya setelah empat tahun berniaga di bazar berkenaan.Sementara itu, murid Tahun Enam, Syahzril Khan Sani Khan, 12, berkata Al-Sultan Abdullah sempat bertanya makanan kegemarannya semasa dia datang ke khemah khas untuk mengambil bubur lambuk.Murid Sekolah Kebangsaan (SK) Sungai Talam, di sini yang datang ke bazar bersama ibu bapanya berkata, dia pada mulanya malu untuk mengambil bubur itu, namun memberanikan diri kerana tidak mahu melepaskan peluang untuk bertemu dengan Ketua Negara."Ayah juga meminta kebenaran untuk merakam gambar saya bersama Yang di-Pertuan Agong kerana mahu dijadikan kenangan memandangkan peluang seperti ini mungkin tidak akan berulang," katanya.


Program jelajah Ramadan KLfm-JAWI terus santuni golongan sasar

KUALA LUMPUR, 20 April - Program Jelajah Ramadan KLfm-JAWI diteruskan dengan menyantuni penggali kubur di Tanah Perkuburan Raudhatul Sakinah Gombak, Kuala Lumpur.

KLfm bersama rakan strategik Jabatan Agama Islam Wilayah Persekututan Kuala Lumpur, JAWI Foodbank, QSR Brands (M) Holdings Bhd, Aafiyat Holdings Sdn Bhd dan the King’s Murtabak memperlihatkan peranan dalam melaksana Tanggungjawab Sosial Korporat (CSR) terhadap golongan asnaf.Seramai 25 penggali kubur diraikan dan menerima barangan sumbangan JAWI Foodbank, disamping duit raya dan bakul makanan.Pengarah JAWI, Datuk Mohd Ajib Ismail berkata golongan sasar ini dipilih atas peranan mereka sebagai petugas barisan hadapan ketika negara mendepani cabaran pandemik COVID-19. "Hari ini kita menyantuni penggali kubur kerana amat signifikan dengan wabak COVID-19 yang melanda. Sehingga semalam,pasukan pengurusan jenazah COVID-19 yang diuruskan JAWI adalah sebanyak 4,135 jenazah yang dikaitkan dengan COVID19," katanya kepada RTM.

(Pengarah JAWI, Datuk Mohd Ajib Ismail)

KLfm-JAWI sebelum ini menyantuni dan mendekati golongan gelandangan di Pusat Transit Gelandangan Kuala Lumpur pada 1 April serta pemandu e-hailing dan teksi di KL Sentral pada 7 April lalu. "Kita ada perancangan di peringkat radio, kita melihat program sebegini perlu dilakukan dengan kerap sebab selepas menghadapi pandemik selama dua tahun banyak golongan terkesan. Jadi dengan kerjasama strategik ini dapat kita beri bantuan kepada golongan terkesan pandemik ini," kata Pengurus KLfm, Shaheezam Said.

Program Jelajah Ramadan ini bukan sahaja sebagai tanda penghargaan dan manifestasi terima kasih kepada pendengar KLfm malah memperkukuh usaha menjadi 'Radio Nombor 1 Orang KL'.


Rangkul anugerah emas di Dubai, bukti komitmen kerajaan terhadap kelestarian alam

KUALA LUMPUR, 20 April - Kejayaan Pavilion Malaysia merangkul Anugerah Emas sempena Anugerah Pavilion Ekspo 2020 Dubai mencerminkan kejayaan negara menyampaikan komitmen terhadap kelestarian dengan mengekalkan biodiversiti di peringkat antarabangsa.Perdana Menteri, Datuk Seri Ismail Sabri Yaakob berkata anugerah itu juga merupakan testimoni antarabangsa kepada pengisian program-program di Pavilion Malaysia seiring dengan tema, konsep dan reka bentuk Pavilion yang bertemakan kanopi hutan hujan.

(Gambar yang turut dimuatnaik Perdana Menteri di laman Facebook rasmi beliau)

Menerusi catatan di laman Facebook rasmi, Perdana Menteri menjelaskan, ini termasuk menggunapakai pelbagai konsep semula jadi seperti air terjun, taman-taman menegak dan elemen-elemen semula jadi yang lain."Tahniah Pavilion Malaysia. Pada 30 Mac 2022, Pavilion Malaysia telah merangkul Anugerah Emas bagi Tafsiran Tema di bawah kategori Pavilion Kecil oleh Bureau International des Expositions (BIE)," tulisnya dalam catatan di Facebook hari ini.Membawa tema 'Energising Sustainability', Pavilion Malaysia menceritakan bagaimana kemajuan sosioekonomi boleh berlaku tanpa mengorbankan alam sekitar, dengan rakyat membina kemajuan ke arah masa depan yang lebih mampan.


Pengeluaran mangga harumanis Perlis 2022 dianggarkan bernilai RM38.53 juta

BESERI, 20 April – Pengeluaran mangga harumanis Perlis pada tahun ini dianggarkan berjumlah 1,427 metrik tan dengan anggaran nilai jualan berjumlah RM38.53 juta.Timbalan Menteri Pertanian dan Industri Makanan II, Datuk Dr. Nik Muhammad Zawawi Salleh, berkata Kementerian Pertanian dan Industri Makanan (MAFI) menyambut baik inisiatif pihak swasta dalam mempromosikan mangga harumanis bagi membolehkan pengguna membuat prapesanan dan bayaran secara dalam talian. Program Sama-Sama Lokal yang dibangunkan oleh Maybank di Projek Kelompok Harumanis Tanah Pasir di bawah bimbingan Jabatan Pertanian Negeri Perlis dilihat memberi manfaat dan impak positif kepada para pengusaha harumanis di Perlis. "Menerusi platform ini juga, pelanggan boleh mendapatkan penjimatan sehingga RM36 dengan perbelanjaan minimum RM120 melalui kod promosi HARUMANIS30. Kempen Harumanis Kembali Lagi ini bermula pada 28 Mac 2022 sehingga 22 Mei 2022,” jelas Dr. Nik Muhammad Zawawi.Beliau juga menggalakkan orang ramai menjadikan buah mangga harumanis ini sebagai juadah untuk berbuka puasa dan sebagai cenderahati atau hadiah korporat sempena menyambut bulan Syawal. “Pemberian Mangga Harumanis sebagai hadiah korporat dilihat sebagai sesuatu yang amat bermakna dan eksklusif memandangkan Mangga Harumanis Perlis berkualiti premium dan hanya boleh didapati pada waktu ini sahaja,” kata beliau lagi.Dalam pada itu, Jabatan Pertanian Negeri Perlis juga turut menjalinkan kerjasama strategik bersama syarikat perkhidmatan kurier iaitu Pos Malaysia, City-Link Express, GDEX dan Line Clear Ekpress bagi memastikan Harumanis dapat dinikmati oleh pembeli di seluruh Malaysia dalam keadaan berkualiti dan selamat dimakan. Selain itu, pembeli dinasihatkan agar merujuk panduan mengenali Mangga Harumanis Perlis yang dikeluarkan Jabatan Pertanian dan Kementerian Pertanian dan Industri Makanan (MAFI) selain membeli dengan penjual yang diiktiraf oleh Jabatan Pertanian.Nik Muhammad Zawawi Salleh, telah mengadakan lawatan kerja ke Projek Harumanis Kampung Bukit Chabang dan Projek Harumanis Kampung Tanah Pasir, di sini di bawah bimbingan Jabatan Pertanian Negeri Perlis. Lawatan kerja ini bertujuan untuk meninjau aktiviti di sepanjang rantaian nilai pengeluaran Mangga Harumanis di Perlis dan mempromosikan mangga tersebut bagi musim pengeluarantahun 2022.Turut hadir pada program ini adalah YBhg. Dato’ Eliyas bin Saad, Timbalan Ketua Pengarah Jabatan Pertanian Malaysia dan YBrs. Encik Hafizuddin bin Othman, Pengarah Jabatan Pertanian Negeri Perlis.

(Timbalan Menteri Pertanian dan Industri Makanan II, Datuk Dr. Nik Muhammad Zawawi Salleh mengadakan lawatan ke Projek Harumanis di sini)


Bubur kanji "orang lama" RTM Kedah diedar kepada petugas barisan hadapan (2)

ALOR SETAR, 20 April- Bubur kanji resepi “orang lama “ air tangan Chef Selebriti Kedah menjadi pilihan Jabatan Penyiaran Negeri Kedah untuk diedarkan kepada orang ramai termasuk petugas barisan hadapan di sekitar Alor Setar hari ini. Pengarahnya Sharimah Abu Bakar berkata sebanyak 400 pek bubur kanji diedarkan kepada petugas barisan hadapan di beberapa agensi kerajaan.Katanya program tersebut merupakan sebahagian daripada program Jelajah Ramadhan memperlihatkan kehadiran kakitangan Jabatan Penyiaran Kedah menyatuni masyarakat . Program bermula dengan gotong royong dalam kalangan kakitangan Jabatan Penyiaran Kedah menyediakan persiapan bahan, memasak dan membungkus. "Ini satu penghargaan kepada mereka (petugas barisan hadapan) selain bekerjasama dengan RTM Kedah, tetapi juga pengharagan kepada mereka yang telah berjasa kepada seluruh rakyat Malaysia," kata Sharimah. Sementara itu, Chef Saifuddin Rosli yang juga dikenali Cheff Ayam Bismi berkata ini adalah kali kelima pihaknya berkolabrasi dengan Kedahfm dalam program seumpama ini. Pengedaran disempurnakan oleh Pengarah Jabatan Penyiaran Kedah. Ia melibatkan edaran kepada petugas Jabatan Penerangan Malaysia Negeri Kedah, Jabatan Kastam dan Jabatan Kesihatan Negeri Kedah di Simpang Kuala.


Tahanan imigresen lolos, polis Kedah tubuh pasukan khas buru saki baki 171 PATI

ALOR SETAR, 20 April - Polis Kedah menubuhkan pasukan khas bagi mengesan saki baki pendatang asing tanpa izin, PATI yang meloloskan diri dari Depoh Tahanan Sementara Imigresen Relau di Bandar Baharu, Kedah, awal pagi tadi. Pasukan terdiri daripada 13 pegawai dan anggota itu akan menjalankan siasatan dari semua aspek bagi mengenalpasti punca sebenar kejadian.Ketua Polis Kedah, Komisioner Wan Hassan Wan Ahmad berkata pihaknya turut mendapatkan bantuan polis kontinjen Pulau Pinang dan Perak serta Pasukan Gerakan Am, PGA dan unit anjing pengesan, K9.

Selain sekatan jalan raya di beberapa lokasi strategik di sekitar kawasan tersebut, rondaan turut dilakukan dari semasa ke semasa. "Semua elemen pencarian kita akan kerahkan dengan bantuan pihak PGA, K9, semua elemenlah dengan cantas team dan sebagainya untuk mengesan daripada kampung ke kampung. Di percayai mereka ada di kawasan sekitar, kalau ada yang terlepas pun mungkin tumpang keretalah tetapi yang lain itu saya rasa masih lagi dalam kawasan sekitar," katanya. Beliau menyatakan demikian kepada pemberita di Ibu Pejabat Polis Kontinjen, IPK Kedah, di sini hari ini.Wan Hassan turut memberi amaran kepada orang ramai supaya tidak bersekongkol dengan tahanan yang melarikan diri. Mereka yang mempunyai maklumat diminta menghubungi mana-mana balai polis berhampiran. Seramai 664 tahanan ditempatkan di depot tersebut dan 528 daripadanya bertindak melarikan diri. Setakat pukul 2 petang tadi, 357 telah dijumpai, manakala 171 tahanan yang masih bebas sedang diburu.


Penjawat awam negeri Kelantan terima sumbangan Aidilfitri daripada kerajaan negeri

KOTA BHARU, 20 April - Kerajaan Kelantan meluluskan bantuan khas kewangan sebanyak RM1,000 kepada kakitangan dan penjawat awam yang bermula dari Gred 56 dan ke bawah sempena sambutan Aidifitri yang akan disambut 3 mei nanti. Menteri Besar Kelantan, Datuk Ahmad Yakob berkata pihaknya juga meluluskan bantuan sebanyak RM500 kepada penghulu Mukim, Penghulu Tanpa Mukim parlimen dan DUN, Pegawai dan Guru halaqat, Ahli Majlis, Penyelarasan ICT DUN dan Penyelarasan Armalah.  Katanya, guru al-quran , guru fardu ain dan guru pusat pembangunan wanita Kelantan (PPWK) pula akan menerima bantuan RM250. Kerajaan Negeri turut bersetuju meluluskan bantuan khas kewangan aidifitri sebanyak RM500 kepada setiap guru pondok di negeri itu . Bantuan khas kewangan tersebut akan disalurkan sebelum sambutan hari raya Aidifitri tahun ini. Majlis Mesyuarat Kerajaan Negeri bersetuju mengistiharkan 5 Mei 2022 sebagai hari pelepasan AM bagi negeri Kelantan.


Penduduk terjejas ribut, menerima bantuan

PENDANG, 20 April - Sebanyak 40 keluarga dari lima buah kampung yang terjejas akibat ribut di sini, menerima sumbangan bakul makanan dan wang tunai.Sumbangan dihulurkan oleh Ketua UMNO bahagian Pendang, Datuk Suraya Yaacob yang merupakan Exco Kerajaan Negeri Kedah ketika lawatan ke lokasi tersebut.Antara Kampung yang terjejas, Kampung Alor Parit, Kampung Tanjung Radin, Kampung Alor Berala, Kampung Rambai dan Kampung Tanah Merah. Kerosakan yang dialami oleh penduduk di sini, bumbung rumah mereka diterbangkan angin, dan sebahagian besar rumah penduduk mengalami kerosakan akibat dihempap pokok yang tumbang.Kesan daripada pokok tumbang pada isnin lalu turut menyebabkan beberapa kenderaan rosak.Hujan lebat beserta angin kencang yang berlaku lebih satu jam menyebabkan banyak rumah, gerai bazar Ramadan, sekolah, dan bangunan kerajaan rosak. Setakat malam tadi, 54 buah rumah di tiga buah mukim iaitu Mukim Ayer Puteh, Mukim Bukit Raya dan Mukim Guar Kepayang dilaporkan mengalami kerosakan dalam kejadian itu. Kejadian melibatkan 20 rumah di Kampung Rambai,14 rumah di Kampung Majapahit, 7 rumah di Kampung Tanjung Radin, dan 5 rumah di Kampung Kubang Jelai. Selain itu, tiga rumah di Kampung Alor Parit, masing-masing dua rumah di Kampung Belakang Pendang dan Kampung Pokok Tai, dan sebuah rumah di Kampung Sukamari.  Penduduk yang terjejas dalam kejadian itu dan yang belum membuat laporan polis diminta tampil berbuat demikian dengan segera bagi membolehkan bantuan disalurkan.

(Ketua UMNO bahagian Pendang, Datuk Suraya Yaacob, melawat penduduk yang terjejas ribut)


Bubur kanji "orang lama" RTM Kedah diedar kepada petugas barisan hadapan

RELAU, 20 April- Bubur kanji resepi “orang lama “ air tangan Chef Selebriti Kedah menjadi pilihan Jabatan Penyiaran Negeri Kedah untuk diedarkan kepada orang ramai termasuk petugas barisan hadapan di sekitar Alor Setar hari ini. Pengarahnya Sharimah Abu Bakar berkata sebanyak 400 pek bubur kanji diedarkan kepada petugas barisan hadapan di beberapa agensi kerajaan.Katanya program tersebut merupakan sebahagian daripada program Jelajah Ramadhan memperlihatkan kehadiran kakitangan Jabatan Penyiaran Kedah menyatuni masyarakat . Program bermula dengan gotong royong dalam kalangan kakitangan Jabatan Penyiaran Kedah menyediakan persiapan bahan, memasak dan membungkus. "Ini satu penghargaan kepada mereka (petugas barisan hadapan) selain bekerjasama dengan RTM Kedah, tetapi juga pengharagan kepada mereka yang telah berjasa kepada seluruh rakyat Malaysia," kata Sharimah. Sementara itu, Chef Saifuddin Rosli yang juga dikenali Cheff Ayam Bismi berkata ini adalah kali kelima pihaknya berkolabrasi dengan Kedahfm dalam program seumpama ini. Pengedaran disempurnakan oleh Pengarah Jabatan Penyiaran Kedah. Ia melibatkan edaran kepada petugas Jabatan Penerangan Malaysia Negeri Kedah, Jabatan Kastam dan Jabatan Kesihatan Negeri Kedah di Simpang Kuala.


593 notis kesalahan merokok dikeluarkan di Negeri Sembilan

SEREMBAN, 20 April - Sebanyak 593 notis mahkamah dikeluarkan kepada orang ramai di Negeri Sembilan atas pelbagai kesalahan merokok sejak 1 Januari hingga 2 April lalu membabitkan kompaun sebanyak RM163,600.Exco Kesihatan, Alam Sekitar, Koperasi dan Kepenggunaan negeri, S. Veerapan berkata kompaun mengikut Peraturan-Peraturan Kawalan Hasil Tembakau 2004 (PPKHT 2004).Ia dikeluarkan hasil 131 operasi bersepadu ke atas 2,515 premis yang diperiksa di seluruh negeri ini."Pihak berkuasa di negeri Sembilan sentiasa mengambil langkah-langkah drastik bagi menangani isu merokok terutamanya di kawasan larangan merokok. Pada masa sekarang pihak kesihatan telah menjalankan operasi setiap hari khususnya di premis makanan dan lain-lain premis larangan merokok."Tindakan mahkamah diambil terhadap orang kena notis yang tidak memilih untuk membayar kompaun dan jika mana orang yang disabitkan kesalahan, didenda tidak melebihi RM10,000 atau penjara tidak melebihi dua tahun atau kedua-duanya sekali," katanya.

(S. Veerapan pada Persidangan Dewan Undangan Negeri Ke-14 hari ini)

Beliau berkata demikian bagi menjawab soalan Yap Yew Weng (PH-Mambau) yang ingin tahu tindakan kerajaan negeri bagi mengatasi masalah merokok di tempat awam pada Persidangan Dewan Undangan Negeri Ke-14, di sini hari ini.  Tambahnya, Jabatan Kesihatan negeri sentiasa peka terhadap aduan berkaitan kejadian merokok di premis makanan, pasar raya dan mana-mana tempat larangan merokok selain menjalankan operasi setiap hari.


Puspanita K-KOMM agih 2,000 pek bubur lambuk resipi istimewa

PUTRAJAYA, 20 April - Program Seri Ramadan Bubur Lambuk Resepi Istimewa anjuran Persatuan Suri dan Anggota Wanita Perkhidmatan Awam Malaysia (PUSPANITA) Cawangan Kementerian Komunikasi dan Multimedia Malaysia (PCK-KOMM) kembali lebih meriah tahun ini.Anjuran kali kedua yang diadakan di Perkarangan Anjung Kompleks Kementerian Komunikasi dan Multimedia (K-KOMM) di sini merupakan program tahunan PCK-KOMM setiap kali tibanya bulan Ramadan. Sebanyak 2,000 pek bubur lambuk diagihkan kepada warga Kementerian Komunikasi dan Multimedia (K-KOMM) menerusi Program Seri Ramadan Bubur Lambuk Resepi Istimewa hari ini.Program yang dipimpin pengerusinya Datin Seri Hairani Mohd Tajudin menggunakan resipi istimewa arwah ibunya dari Pulau Pinang untuk masakan bubur lambuk itu."Penganjuran tahun ini melihat pertambahan kepada 2,000 bekas bubur lambok yang dihasilkan dari lima buah kawah. Penghasilan bubur lambok kali ini berbeza dari tahun lalu dengan mengenengahkan resepi istimewa," kata Hairani disini.Agihan dilakukan Ketua Setiausaha K-KOMM Datuk Seri Mohammad Mentek yang juga Penasihat Puspanita Cawangan K-KOMM yang turut ‘turun padang’ mengacau bubur lambuk sekitar 12 tengah hari tadi di pekarangan kompleks K-KOMM di sini. Mohammad ketika berucap pada majlis tersebut berkata program tahunan itu melibatkan kerjasama agensi di bawah kementerian dan merupakan hasil aspirasi Keluarga Malaysia bertujuan mengeratkan ukhwah antara semua agensi."Kita keluarga K-KOMM bergabung tenaga di bawah kepimpinan pengerusi Puspanita K-KOMM. Terima kasih atas komitmen yang diberikan setiap anggota yang bertungkus lumus memasak lima periuk bubur lambuk sejak pagi," katanya.Selain warga K-KOMM, program ini turut menggabungkan lima agensi K-KOMM iaitu Radio Televisyen Malaysia (RTM), Pertubuhan Berita Nasional Malaysia (BERNAMA), Perbadanan Kemajuan Filem Nasional Malaysia (FINAS), Jabatan Penerangan Malaysia (JAPEN) dan juga Institut Penyiaran dan Penerangan Tun Abdul Razak (IPPTAR) bagi menjayakan program.

(Ketua Pengarah Penyiaran, Datuk Che Roslan Che Daud bersama ahli Puspanita K-KOMM)


Isu tuai padi pulut lewat di Langkawi selesai

ALOR SETAR, 20 April- Isu kelewatan menuai padi peserta Projek Tanaman Padi Pulut di Kg Padang Tama dan Padang Saga di Langkawi,baru-baru sudah diselesaikan. Exco Pertanian dan Industri Makanan, Azman Nasrudin berkata masalah tersebut berkaitan penanaman padi tidak mengikut jadual.Sepatutnya jadual penanaman adalah pada September atau Oktober tahun lalu. Bagaimanapun, katanya, berlaku kelewatan proses penanaman iaitu pada bulan Disember tahun lalu menyebabkan proses tumbesaran bertemu dengan musim kering yang berlaku sehingga bulan Mac lalu. Faktor tersebut antara sebab proses penuaian berlaku kelewatan.Terdahulu, beliau menghadiri majlis Pelancaran Program Collaboration Field School Tanaman Padi di Alor Setar. Para petani sebelum ini mendakwa padi ditanam pada November lalu sepatutnya dituai pada akhir Mac, tetapi gagal dilaksanakan Pertubuhan Peladang Kawasan PPK Langkawi sehingga menyebabkan pendapatan mereka terjejas.

(Exco Pertanian dan Industri Makanan, Azman Nasrudin)


UMNO Kelantan sokong kepimpinan Ismail Sabri, sedia hadapi PRU15

MACHANG, 20 April- UMNO Kelantan menyokong penuh keputusan Majlis Tertinggi (MT) yang menamakan Datuk Seri Ismail Sabri Yaakob sebagai calon Perdana Menteri pada Pilihan Raya Umum ke-15 (PRU15). Pengerusi Badan Perhubungan UMNO Negeri, Datuk Ahmad Jazlan Yaakub berkata pencalonan Naib Presiden UMNO itu adalah calon tepat. Jelas beliau lagi, ketika mesyuarat perwakilan sebelum ini, 11 bahagian di Kelantan sudahpun mengusulkan Datuk Seri Ismail Sabri sebagai calon pada PRU akan datang. “Akhirnya rakyat nak melihat UMNO. Apabila rakyat ingin melihat UMNO dan Barisan Nasional, rakyat akan tanya siapa calon Perdana Menteri. Maka hari ini, kita beritahu pada rakyat bahawa Perdana Menteri yang ada hari ini, insyaAllah jika diizinkan tuhan akan jadi Perdana Menteri sekiranya UMNO dan Barisan Nasional memenangi PRU15 dan ini disokong penuh oleh UMNO negeri Kelantan tanpa berbelah bagi," kata beliau ketika ditemui media selepas menyampaikan zakat kepada asnaf dan bantuan banjir kepada kakitangan Felcra Bhd (FELCRA) di Pusat Transformasi Ilmi, Bukit Tiu, di sini.

(Pengerusi Badan Perhubungan UMNO Negeri, Datuk Ahmad Jazlan Yaakub ditemui media selepas menyampaikan zakat kepadaasnaf dan bantuan banjir kepada kakitangan Felcra Bhd (FELCRA) di Pusat Transformasi Ilmi, Bukit Tiu, di sini)

Dalam perkembangan lain, Datuk Ahmad Jazlan yang juga Ahli Parlimen Machang berkata UMNO Kelantan mengulangi pendirian akan menghadapi PRU15 secara solo. Keputusan yang dibuat itu adalah hasil perbincangan semua pimpinan hingga akar umbi dan telah mendapat persetujuan. Justeru, pihaknya sudah menyusun jentera di semua peringkat bagi menghadapi PRU15 yang kemungkinan akan berlangsung pada tahun ini. "Berdasarkan perkembangan semasa, tidak mustahil Barisan Nasional (BN) mampu merampas kembali Kelantan," tambahnya.


Empat peguam pemerhati dibenar ikuti prosiding bicara kes Bella

KUALA LUMPUR, 20 April- Mahkamah Sesyen membenarkan permohonan empat peguam yang dilantik Tunku Mahkota Johor, Tunku Ismail Sultan Ibrahim untuk bertindak sebagai peguam pemerhati dalam perbicaraan kes pengasas Rumah Bonda yang didakwa mengabai dan menganiaya remaja perempuan sindrom down dikenali sebagai Bella.Hakim Izralizam Sanusi memutuskan demikian selepas peguam Datuk Khairul Anwar Rahmat memaklumkan bahawa beliau dan tiga lagi peguam telah dilantik untuk menjadi peguam pemerhati bagi pihak Bella."Kami mohon untuk hadir bagi mengikuti perbicaraan kes ini dengan persetujuan Menteri Pembangunan Wanita, Keluarga dan Masyarakat Datuk Seri Rina Harun selepas beliau menghadap Tunku Mahkota Johor semalam.Kami juga akan memohon untuk hadir sebagai 'amicus curiae' (sahabat mahkamah) bagi pihak anakanda Bella selain memohon mendapatkan transkrip rakaman mahkamah (CRT) untuk meneliti perbicaraan sebelum ini," kata peguam itu.Selain Khairul Anwar, tiga lagi peguam pemerhati itu ialah Datuk Baljit Singh Sidhu, Datuk Ikbal Salam dan Mohd Radzi Yatiman.Sementara itu, Izralizam juga akan mempertimbangkan permohonan peguam berkenaan bagi mendapatkan CRT.Semalam, Tunku Ismail berkenan mengemukakan tiga cadangan kepada kerajaan bagi memastikan kes penderaan seperti kes Bella tidak lagi berulang selepas mengadakan pertemuan dengan Rina di Royal Johor Polo Club di Johor Bahru.Kes Bella tular di media sosial tahun lepas, selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan.Susulan itu, Siti Bainun Ahd Razali, 30, didakwa atas pertuduhan mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi.

(Datuk Khairul Anwar, antara empat peguam pemerhati yang dilantik dalam perbicaraan kes pengasas Rumah Bonda yang didakwa menganiaya Bella)

Wanita itu, yang kini dibicarakan atas pertuduhan tersebut didakwa melakukan perbuatan itu di sebuah kondominium di Wangsa Maju di sini antara Februari dan Jun 2021.Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.Turut hadir pada prosiding hari ini Senator Datuk Ras Adiba Radzi yang mewakili komuniti orang kurang upaya (OKU) di Dewan Negara.Sementara itu, Khairul Anwar dalam kenyataan medianya hari ini menzahirkan rasa syukur selepas mahkamah membenarkan permohonan untuk menjadi peguam pemerhati bagi pihak Bella."Pihak kami juga mempertimbangkan untuk terlibat dengan lebih aktif dalam prosiding ini dengan membuat permohonan sebagai 'amicus curiae' sebaik kami menerima dokumentasi lengkap dan rekod perjalanan kes sebelum ini.Ia penting bagi kami untuk membantu pihak mahkamah dan pendakwa raya dalam mencapai keadilan buat anakanda Bella," kata peguam itu.


Yayasan Terengganu taja tiga pelajar sambung belajar ke Jepun

KUALA TERENGGANU, 20 April- Tiga anak Terengganu menerima biasiswa Skim Pelajar Cemerlang Negeri Terengganu peringkat Ijazah ke luar negara membabitkan peruntukan RM1.78 juta bagi menyambung pengajian di Jepun selama empat tahun.Pelajar tersebut adalah melibatkan Muhammad Syarif Salzali, Wan Muhammad Amirul Sofian Wan Ruhazlan dan Wan Nur Fazliyatul Adawiyyah Wan Muhamed Fakry.  Mereka merupakan pelajar cemerlang lepasan Sijil Pelajaran Malaysia (SPM) 2020 yang telah menamatkan Program Persediaan Jepun di Kolej INTEC Shah Alam.Kerajaan negeri memperuntukkan RM5 juta setahun untuk pengajian anak kelahiran Terengganu yang cemerlang bagi meneruskan pengajian diperingkat ijazah pertama."Anak Terengganu yang akan terbang ke Jepun untuk melanjutkan pengajian masing masing di jepun pd mei nanti, inshaAllah, Jadi ini sebahagian daripada bantuan pihak yayasan Terengganu melalui kerajaan negeri kepada mereka," kata Menteri Besarnya, Dato’ Seri Dr Ahmad Samsuri Mokhtar ketika ditemui pemberita RTM selepas program penyerahan biasiswa berkenaan.

(Menteri Besar Terengganu, Dato’ Seri Dr Ahmad Samsuri Mokhtar ditemui RTM selepas majlispenyerahan biasiswa berkenaan, di sini)

Bagi penerima biasiswa tersebut, mereka teruja dan bersyukur dengan biasiswa yang diterima dan berazam untuk memanfaatkan kelebihan tersebut."Saya terkejut sebab dapat, sebab masa temu duga itu saya kurang yakin tapi Alhamdulillah rezeki saya dapat biasiswa ini. InsyaAllah, suatu hari nanti saya akan belajar bersungguh-sungguh untuk pulangkan balik apa yang saya dapat hari ni," kata Syarif Salzali, penerima biasiswa kepada pemberita RTM. "Dari sekolah rendah memang idam nak pergi ke Jepun dan tak sangka rezeki dapat tajaan daripada Yayasan Terengganu," kata Amirul Sofian berkongsi kegembiraan tersebut kepada media."Saya rasa macam senang untuk saya lagi fokus terhadap penbelajaran saya. Sebabnya, saya tidak perlu fikir masalah lain seperti kewangan. Selain itu, saya rasa bersemangat kerana ada orang yang menyokong saya dan saya sangat gembiralah dengan khabar ini," kata Fazliyatul kepada RTM.Skim dibawah kendalian Yayasan Terengganu ini telah memberi manfaat kepada lebih 600 pelajar cemerlang sejak diperkenalkan pada tahun 2019 dengan menerima biasiswa bagi menyambung pengajian dalam dan luar negara.


Kuih 20 sen, bekas jurutera sedekah sambil berniaga

BENTONG, 20 April- Kenaikan harga barangan tidak menjadi alasan kepada seorang peniaga di Jalan Karak–Temerloh untuk menjual kuih-muih pada harga hanya 20 sen sebiji.Muhd Haqim Mohamad, 27, yang dibantu pasangannya Syahaida Sobri, 26, tidak mengambil keuntungan berganda, sebaliknya bersyukur dapat beramal menerusi perniagaan yang diusahakan di sebuah gerai berhampiran SMK Sri Bentong itu. Menurut Muhd Haqim, dia mula berniaga setelah diberhentikan kerja sebagai jurutera di sebuah syarikat di Cyberjaya ketika Perintah Kawalan Pergerakan (PKP)."Daripada situ saya merasai kesusahan dan memahami bukan saya seorang sahaja yang susah, ada orang lain yang turut susah dan kehilangan pekerjaan.Jadi saya mendapat ilham untuk membuka gerai kuih-muih 20 sen ini supaya semua orang dapat makan, sama ada golongan atasan atau bawahan, kita berniaga sambil bersedekah kerana rezeki ada di mana-mana," katanya.

(Muhd Haqim, peniaga kuih 20 sen)

Menurut Muhd Haqim, meski menjual kuih-muih pada harga yang murah, kualiti tetap menjadi keutamaan. Beliau bersyukur, walaupun dengan keuntungan yang sedikit namun ia dapat menampung perbelanjaan keluarga.  "Gerai dibuka bermula tiga petang setiap hari pada bulan Ramadan dengan pelbagai jenis kuih.Lebih 1000 biji karipap, pau goreng dan cucur badak dijual setiap hari, manakala kuih lain sekitar 400 hingga 500 biji sehari," katanya lagi. Sementara itu, rata-rata pengunjung yang ditemui memuji usaha pasangan tersebut dan berharap ia menjadi contoh buat peniaga lain."Saya lalu di sini nak pergi memancing, tengok ada gerai macam ini memang terkejut itu yang saya singgah.Kuih pun tengok puas hati, tidak kecil sangat," kata seorang pengunjung, Rauf Deraman. “Saya tahu daripada Facebook, terkejut juga dengar kuih 20 sen dekat Karak, mana ada kuih 20 sen zaman sekarang ini, dengan barang mahal lagi," ujar seorang lagi pengunjung, Nur Alisha Nisha Olivia Abdullah.


1,200 bubur lambuk diagih kepada petugas barisan hadapan, penghantar makanan di Kuantan

KUANTAN, 20 April- Sejumlah 1,200 bekas bubur lambuk diagihkan kepada petugas barisan hadapan, termasuk penghantar makanan (p-hailing), di sekitar Kuantan. Agihan oleh Jabatan Pengangkutan Jalan (JPJ) Pahang dengan kerjasama Adabi Kuantan Distribution Sdn Bhd itu bagi mengiktiraf sumbangan golongan berkenaan.Pengurus Adabi Kuantan Distribution Sdn Bhd, Abdul Rahim Mohd Nor berkata, langkah tersebut dibuat bagi menghargai usaha mereka yang sanggup bertugas tanpa mengira masa untuk kesejahteraan rakyat. "Mereka banyak tolong masyarakat, macam petugas barisan hadapan dan penghantar makanan kerja tak tentu masa, jadi kita kena hargai mereka," katanya.

Selain petugas barisan hadapan dan penghantar makanan, kanak-kanak Casa Harapan dan golongan asnaf di Kompleks Asnaf Sungai Soi turut disantuni dalam program tersebut.


Agensi kerajaan dan swasta disaran santuni golongan memerlukan - EXCO

BANDAR MELAKA, 20 April- Jabatan dan agensi kerajaan negeri mahu pun swasta disaran untuk turun padang bagi menyantuni golongan yang memerlukan bantuan.Sedekad Jelajah Ramadan RTM misalnya boleh dijadikan contoh kerana ia memenuhi tanggungjawab kebajikan kepada mereka yang kurang berkemampuan. Menurut Exco Hal Ehwal Wanita, Pembangunan Keluarga dan Kebajikan negeri Melaka, Datuk Kalsom Nordin, program Jelajah Ramadan RTM yang sudah mencapai usia sedekad dilihat berjaya mendekati dan membantu golongan ini meneruskan kelangsungan hidup. "Jadi saya minta di sini, saya menyeru kepada agensi dan jabatan kerajaan yang lain kalau boleh untuk sama-sama mengikuti jejak RTM seperti mana program kita Jelajah Ramadan RTM untuk kita membantu rakyat dan juga membantu kerajaan dari segi menyantuni hati dan menyantuni masyarakat yang betul betul memerlukan pertolongan daripada kami lah," kata Kalsom selepas majlis berbuka puasa bersama anak yatim sempena Sedekad Jelajah Ramadan, di sini.

(Exco Hal Ehwal Wanita, Pembangunan Keluarga dan Kebajikan negeri Melaka, Datuk Kalsom Nordin menyantunianak-anak yatim dalam satu majlis buka puasa)

Dalam pada itu, beliau turut mengulas dan memberi amaran berhubung isu tular iaitu penderaan terhadap kanak-kanak.Beliau menegaskan tidak akan berkompromi dengan mana-mana kesalahan yang membabitkan hak serta kebajikan kanak-kanak.  Tindakan akan diambil sekiranya mana-mana pengusaha pusat jagaan kanak-kanak gagal mematuhi peraturan selain melakukan tindakan kejam tersebut terhadap kanak-kanak istimewa ini.


SEREMBAN, 20 April - Sebanyak 593 notis mahkamah dikeluarkan kepada orang ramai di Negeri Sembilan atas pelbagai kesalahan merokok sejak 1 Jan hingga 2 April lepas membabitkan kompaun sebanyak RM163,600.Exco Kesihatan, Alam Sekitar, Koperasi dan Kepenggunaan negeri S. Veerapan berkata kompaun mengikut Peraturan-Peraturan Kawalan Hasil Tembakau 2004 (PPKHT 2004) itu dikeluarkan menerusi 131 operasi bersepadu ke atas 2,515 premis yang diperiksa di seluruh negeri ini.“Jabatan kesihatan negeri sentiasa peka terhadap setiap aduan berkaitan kejadian merokok di premis makanan, pasar raya dan mana-mana tempat larangan merokok selain menjalankan operasi setiap hari. Setiap aduan tersebut disiasat dan segera diambil tindakan penguatkuasaan,” katanya.Beliau berkata demikian bagi menjawab soalan Yap Yew Weng (PH-Mambau) yang ingin tahu tindakan kerajaan negeri bagi mengatasi masalah merokok di tempat awam pada persidangan Dewan Undangan Negeri (DUN) di sini hari ini.Dalam perkembangan lain, Veerapan yang juga ADUN Repah itu berkata kapasiti keseluruhan slot untuk pesakit hemodialisis di negeri ini adalah mencukupi kerana terdapat 546 slot kosong di kemudahan hemodialisis swasta setakat ini.Menurutnya, terdapat tujuh pusat hemodialisis awam di bawah Kementerian Kesihatan (KKM) yang beroperasi di negeri ini dengan 127 kerusi hemodialisis, selain tiga pusat di hospital swasta (102 kerusi) dan 35 di pusat hemodialisis swasta (334 kerusi).Beliau menjawab soalan Datuk Zaifulbahri Idris (BN-Chembong) yang mahu tahu jumlah hospital dan klinik kesihatan di Negeri Sembilan yang menyediakan rawatan dialisis dan sama ada kapasitinya mencukupi bagi menampung jumlah pesakit.-BERNAMA

(Exco Kesihatan, Alam Sekitar, Koperasi dan Kepenggunaan negeri S. Veerapan)


Enam etnik Rohingya lari dari depot maut ketika melintas lebuh raya

NIBONG TEBAL, 20 April- Enam daripada 528 tahanan etnik Rohingya yang melarikan diri dari Depot Imigresen Sementara Sungai Bakap maut akibat dilanggar kenderaan semasa melintasi Kilometer 168 Lebuh Raya Utara Selatan (PLUS) menghala selatan iaitu berhampiran kawasan Jawi pagi tadi.Ketua Polis Pulau Pinang Datuk Mohd Shuhaily Mohd Zain berkata dalam kejadian 6.50 pagi itu, tahanan yang meninggal dunia terdiri daripada dua lelaki dewasa, dua wanita dewasa dan masing-masing seorang kanak-kanak lelaki dan perempuan serta dihantar ke Hospital Seberang Jaya untuk dibedah siasat."Sebaik berlaku kemalangan sehingga menyebabkan enam warga asing tersebut maut, sekumpulan 229 warga asing yang melarikan diri ke lebuh raya itu mengambil keputusan untuk tidak melintas lebuh raya tersebut kerana bimbang turut terlibat dalam kemalangan.“Mereka bertindak menyusuri tepi jalan (lebuh raya) itu. Mereka sendiri tidak tahu ke mana destinasi yang mahu dituju sebaik melarikan diri dari depot tersebut,” katanya kepada pemberita di lokasi kejadian di sini hari ini.Mohd Shuhaily berkata orang ramai yang menyedari kejadian itu telah menghubungi polis dan polis menahan semua warga asing itu yang terdiri daripada kanak-kanak sehingga warga emas.Terdahulu, seramai 528 warga asing terdiri daripada etnik Rohingya yang merupakan tahanan di Depot Imigresen Sementara Sungai Bakap yang terletak di Jalan Besar Relau dekat sini melarikan diri dari depot tersebut dalam kejadian awal pagi hari ini.

(Ketua Polis Pulau Pinang Datuk Mohd Shuhaily Mohd Zain)


362 daripada 528 tahanan etnik Rohingya larikan diri berjaya ditahan semula

KUALA LUMPUR, 20 April- Seramai 528 tahanan etnik Rohingya melarikan diri dari Depot Imigresen Sementara Sungai Bakap, Pulau Pinang, kira-kira 4.30 pagi tadi.Ketua Pengarah Jabatan Imigresen Malaysia (JIM) Datuk Seri Khairul Dzaimee Daud dalam kenyataan berkata daripada jumlah tersebut, seramai 362 tahanan ditahan semula manakala gerakan mencari baki pendatang tanpa izin itu masih diteruskan pagi ini."Mereka (tahanan) melarikan diri setelah memecahkan pintu blok dan jeriji penghadang. Pegawai bertugas telah mengaktifkan prosedur operasi standard dengan menghubungi Polis Diraja Malaysia (PDRM) dan agensi berkaitan bagi mendapatkan bantuan."Orang ramai yang mempunyai maklumat tentang keberadaan tahanan yang lari ini dipohon supaya memaklumkan kepada pihak JIM atau PDRM,” katanya hari ini.

(Ketua Pengarah Jabatan Imigresen Malaysia (JIM) Datuk Seri Khairul Dzaimee Daud)


JKM dan Pejabat Daerah Pendang banci jumlah rumah dan gerai yang terjejas akibat ribut

JITRA, 20 April- Jabatan Kebajikan Masyarakat, JKM dan Pejabat Daerah Pendang sedang melakukan bancian bagi mengenal pasti jumlah sebenar rumah dan gerai penjaja Bazar Ramadan Pekan Pendang yang terjejas dalam kejadian ribut, Isnin lalu. Setakat malam tadi, 54 buah rumah di tiga buah mukim iaitu Mukim Ayer Puteh, Mukim Bukit Raya dan Mukim Guar Kepayang dilaporkan mengalami kerosakan dalam kejadian itu.  Pengerusi Jawatankuasa Pembangunan Wanita, Keluarga dan Masyarakat, Kebajikan Negeri Kedah, Datuk Halimaton Shaadiah Saad berkata, kejadian melibatkan 20 rumah di Kampung Rambai; 14 rumah di Kampung Majapahit; 7 rumah di Kampung Tanjung Radin; dan 5 rumah di Kampung Kubang Jelai. Selain itu, tiga rumah di Kampung Alor Parit; masing-masing 2 rumah di Kampung Belakang Pendang dan Kampung Pokok Tai; dan sebuah rumah di Kampung Sukamari.  Sebanyak 22 kes pokok tumbang turut dilaporkan. Beliau berkata, penduduk yang terjejas dalam kejadian itu dan belum membuat laporan polis diminta tampil berbuat demikian dengan segera.  "JKM sendiri telah turun memantau dan kita tak boleh nak salurkan lagi wang bantuan segera, TBS ni sebab banyak lagi data-data yang perlu kita kumpul. Nanti takut bila kita buat ada yang tercicir pula. Jadi hari ini kita akan dapat maklumat yang terkini dan harapnya kerajaan negeri akan salurkan bantuan yang mana kita panjangkan kepada pihak berkenaanlah," kata Halimaton.Beliau bercakap kepada RTM selepas mengadakan Program Singgah Sahur Daerah Kubang Pasu “Bantuan Prihatin” anjuran Empower NCER di Jitra, Kedah.  Sebanyak 200 pek makanan diedarkan kepada para peniaga, petugas kesihatan di Unit Kecemasan Hospital Jitra; Balai Polis Jitra dan orang ramai.  Dalam kejadian petang Isnin lalu, hujan lebat beserta angin kencang yang berlaku lebih satu jam menyebabkan banyak rumah, gerai bazar Ramadan,sekolah, dan bangunan kerajaan rosak. Untuk rekod ia merupakan kejadian ribut kali ketiga yang berlaku di Daerah Pendang dalam tempoh sebulan melibatkan lebih 100 buah rumah yang terjejas.

(Antara gerai bazar Ramadan yang terjejas akibat ribut Isnin lalu)


Aidilfitri, JPJ Perlis komited laksanakan operasi keselamatan

KANGAR, 20 April- Menjelang lebaran yang bakal tiba, pegawai dan anggota penguat kuasa JPJ Perlis kekal komited bertugas demi memastikan keselamatan orang ramai.Pengarah JPJ Perlis, Fatimah Mohamed Ali Piah memaklumkan sepanjang sambutan Hari Raya Aidilfitri, seramai 145 orang pegawai dan anggota penguat kuasa JPJ Perlis akan bertugas menjayakan Operasi Hari Raya Aidilfitri. "Operasi fasa pertama atau Pra Operasi Hari Raya Aidilfitri akan bermula pada 25 hingga 28 April 2022 dengan menyasarkan pemeriksaan tahap kesihatan fizikal pemandu bas serta pemeriksaan keselamatan bas ekspres di depoh atau di terminal bas," kata Fatimah dalam satu kenyataan.

Penguatkuasaan akan melibatkan kolaboratif diantara pihak JPJ dan Agensi Anti Dadah Kebangsaan (AADK).Bagi fasa kedua Operasi Hari Raya Aidilfitri pula akan dilaksanakan mulai 29 April hingga 8 Mei 2022 dengan memfokuskan kepada sembilan kesalahan utama yang menyumbang kepada kemalangan dan kematian jalan raya. Kesalahan tersebut ialah memandu melebihi had laju, tidak mematuhi lampu isyarat, menggunakan telefon bimbit ketika memandu, memandu di lorong kecemasan, memotong barisan, memotong di laluan berkembar, tidak memakai tali pinggang keledar dan lori yang membawa muatan secara berlebihan.


Kos jemaah haji Muassasah tahun ini dijangka meningkat hingga RM25,000 seorang

KUALA LUMPUR, 20 April - Lembaga Tabung Haji (TH) menjangkakan kos untuk jemaah haji Muassasah tahun ini meningkat kepada lebih RM25,000 seorang berbanding RM22,900 pada tahun 2019.Peningkatan 12 peratus itu mengambil kira peningkatan Cukai Tambah Nilai yang telah dinaikkan daripada lima peratus kepada 15 peratus dan beberapa caj perkhidmatan tambahan.Pengarah Eksekutifnya Datuk Seri Syed Salleh Syed Abdul Rahman berkata, kos haji adalah kos langsung yang dibayar, bagi mendapatkan perkhidmatan menunaikan ibadat haji.Ia seperti kos penerbangan dan penginapan yang merangkumi kira-kira 70 peratus daripada kos keseluruhan.

(Syed Salleh ditemui pemberita RTM Beliau selepasmenjadi tetamu Bicara Naratif di Angkasapuri)

"Peningkatan kos ini diluar kawalan Tabung Haji dari segi inflasi yang berlaku di Arab Saudi dan juga dari segi percukaian diperkenalkan oleh kerajaan Arab Saudi, terutama cukai nilai tambah (VAT) yang meningkat dari 5 peratus kepada 15 peratus. Iaitu peningkatan tiga kali ganda. Jadi sudah tentu memberi impak kepada kos barangan dan juga perkhidmatan yang berada di Arab Saudi. Dan pelbagai aspek lain seperti caj tembahan , Prosedur Operasi Standard (SOP) COVID-19. Semua ini memberi impak kepada peningkatan kos haji tahun 2022," kata Syed Salleh di sini.Selain kos-kos langsung, TH turut menanggung sepenuhnya kos tidak langsung hingga mencecah RM60 juta setiap tahun , meliputi kursus-kursus persediaan haji, penerbitan buku panduan, perkhidmatan kesihatan dan perkhidmatan petugas-petugas haji. Namun, TH akan meneruskan bantuan kewangan haji kepada semua jemaah Muassasah yang mengerjakan haji buat kali pertamaMeskipun ibadat haji ditangguhkan dua kali akibat pandemik COVID-19 sejak tahun 2020, TH tetap meneruskan persiapan haji dengan mengambil kira situasi semasa dan perkembangan di Arab Saudi.


Isu Palestin - Saifuddin akan hubungi rakan sejawatnya

KUALA LUMPUR, 20 April - Menteri Luar Datuk Seri Saifuddin Abdullah secara peribadi akan menghubungi rakan sejawatannya yang difikirkan dapat memainkan peranan aktif, untuk meyakinkan Israel agar menghentikan keganasan mereka terhadap rakyat Palestin.Katanya tiada pihak yang mahu keadaan itu menjadi bertambah buruk, selain percaya ada pihak lain yang dapat menghentikan kekejaman Israel."Saya akan menulis surat rasmi kepada Setiausaha Agung Pertubuhan Kerjasama Islam (OIC), dan Pertubuhan Bangsa-Bangsa Bersatu (PBB) serta presiden Majlis Keselamatan PBB untuk mendapatkan bantuan menghentikan keganasan Israel."Kita sebuah negara kecil tetapi akan cuba berbincang dengan beberapa pihak yang dirasakan mempunyai kedudukan lebih baik untuk menyelesaikan isu ini," kata Saifuddin di sini.Pada Jumaat lepas sekurang-kurangnya 153 rakyat Palestin cedera dalam pertempuran dengan tentera Israel yang menyerbu perkarangan Masjid Al-Aqsa selepas solat subuh.Susulan itu rakyat Palestin mengadakan protes dan menyeru negara Islam melindungi Al-Aqsa.

Beberapa serangan susulan juga dilaporkan berlaku di perkarangan masjid berkenaan.

Keganasan pihak berkuasa Israel ini menimbulkan kebimbangan berulangnya tragedi serangan udara ke atas Gaza pada 10 hingga 21 Mei 2021 yang menyebabkan lebih 250 rakyat Palestin terbunuh dan 1,900 lagi cedera.

(Saifuddin bercakap kepada media selepas Majlis Berbuka Puasa bersama Ketua-ketua Misi Diplomatikdan Organisasi Antarabangsa yang berpangkalan di Kuala Lumpur)

Dalam perkembangan lain, Saifuddin berkata Perdana Menteri Datuk Seri Ismail Sabri Yaakob bakal menghadiri sidang kemuncak khas ASEAN-Amerika Syarikat yang dihoskan Presiden Joe Biden, dijadualkan diadakan di Washington DC dari 12 hingga 13 Mei.Ditanya sama ada Myanmar patut dipelawa menyertai sidang kemuncak itu Saifuddin berkata, "Saya tidak rasa Myanmar patut diundang dan saya juga tidak pasti sama ada Washington mengundang negara itu," katanya.


Pengkreditan awal Pengeluaran Khas KWSP, kurangkan bebanan kewangan

KUALA LUMPUR, 20 April - Pengkreditan awal Pengeluaran Khas Kumpulan Wang Simpanan Pekerja (KWSP) dilihat dapat mengurangkan beban kewangan buat Keluarga Malaysia.Ini terutama bagi mereka yang terkesan dan mengalami pengurangan pendapatan selama dua tahun, ekoran pandemik COVID-19 melanda negara. "Yang bekerja dalam sektor yang masih belum pulih sepenuhnya, pendapatan masih berkurang. Misalnya di hotel dan syarikat penerbangan. Ia dapat membantu dalam perbelanjaan harian bagi menyerapkan kenaikan harga barang keperluan yang didorong oleh kenaikan kadar inflasi. Ia juga boleh digunakan sebagai pinjaman bulanan bank memandangkan moratorium telah pun ditamatkan," kata Penganalisis Ekonomi Universiti Kuala Lumpur (UniKL) Business School, Prof Madya Dr Aimi Zulhazmi Abdul Rashid.

(Dr Aimi ketika ditemubual pemberita RTM)

Bagaimanapun beliau tidak menolak pengeluaran khas KWSP ini mungkin memberi sedikit kesan kepada kedudukan kewangan institusi tersebut. Jelas Dr Aimi, faktor itu didorong situasi geopolitik global dan inflasi. "Pengeluaran khas ini turut mengurangkan jumlah yang diuruskan oleh KWSP dan akan memberikan kesan kepada pulangan dividen untuk tahun-tahun yang mendatang. Tambah lagi ekonomi mencabar dengan geopolitik di Eropah yang memberikan tekanan kepada pemulihan ekonomi global termasuklah kadar inflasi global yang tinggi di negara-negara maju seperti di Amerika Syarikat dan di Eropah," katanya lagi.


Bayaran BBKM selesai sebelum Hari Raya Aidilfitri

KUALA TERENGGANU, 20 April - Bayaran Geran Bantuan Banjir Keluarga Malaysia (BBKM) kepada kira-kira 16,000 usahawan informal dan mikro di seluruh negara yang terjejas akibat banjir akan selesai sebelum Hari Raya Aidilfitri ini.Menteri Pembangunan Usahawan dan Koperasi Tan Sri Noh Omar berkata, pengagihan akan dilakukan dalam masa terdekat."Bantuan yang kerajaan peruntukan kepada usahawan-usahawan yang terjejas banjir yang lepas adalah sebanyak RM50 juta. Saya ingin nyatakan bahawa ia akan elesai diberikan kepada keseluruhan usahawan yang terjejas sebelum Hari Raya Aidilfitri. Sebelum hari raya semua akan dapat," kata Noh di sini.

(Noh menyerahkan Geran BBKM kepada usahawan informal dan mikro yang terjejas)

Jelas Noh BBKM diurus oleh Tabung Ekonomi Kumpulan Usaha Niaga (TEKUN) dengan kerjasama Amanah Ikhtiar Malaysia.Beliau bercakap kepada pemberita selepas menyampaikan Geran BBKM kepada usahawan informal dan mikro di Terengganu.Sementara itu, pihaknya akan bertemu dengan Malaysian Industrial Development Finance Bhd (MIDF) dan SME Corporation Malaysia esok, bagi mendapatkan penjelasan mengenai kelewatan pemberian pinjaman Bantuan Dana Kecemasan PKS 2.0 kepada usahawan Industri Kecil dan Sederhana (IKS) yang terjejas banjir.


Bazar Ramadan di Pendang di badai ribut

PENDANG, 18 April - Hujan lebat beserta angin kencang yang berlaku lebih pukul 1 petang tadi menyebabkan beberapa buah rumah, gerai bazar Ramadan, dan bangunan kerajaan di Daerah Pendang, di sini, rosak.Bagaimanapun, tiada kemalangan jiwa dilaporkan setakat ini.Dalam kejadian kira-kira pukul 4.40 petang itu, cuaca yang pada awalnya cerah tiba-tiba bertukar mendung disusuli hujan lebat beserta angin kencang.Keadaan itu turut menyebabkan kebanyakan khemah gerai milik peniaga di Bazar Ramadan Pekan Pendang serta kawasan sekitarnya masing-masing diterbangkan angin.Malah sebahagian khemah peniaga mengalami kerosakan teruk akibat dihempap pokok yang tumbang.Pegawai Pertahanan Awam Daerah Pendang, Leftenan (Pertahanan Awam) Yuslina Yusof berkata, antara lokasi yang terjejas termasuk hadapan Pejabat UMNO Pendang, Pejabat Majlis Daerah Pendang, Pejabat APM Pendang, Kampung Sukamari dan Kampung Belakang Pendang.

Manakala di Mukim Bukit Raya melibatkan Kampung Alor Parit dan Kampung Tanjung Radin di Mukim Guar Kepayang.APM turut menerima aduan berkaitan pokok tumbang yang berlaku di beberapa buah kampung.Sementara itu, Ahli Parlimen Pendang, Datuk Awang Hashim menzahirkan rasa simpati di atas kejadian yang berlaku.Beliau memohon penduduk yang terjejas ribut agar tampil membuat laporan kepada pihak berkuasa termasuk polis bagi memudahkan proses selanjutnya.Beliau turut berharap penduduk sentiasa menjaga keselamatan masing-masing.


Masalah kenderaan asing beli petrol RON95 berkurangan

LABUAN, 18 April - Masalah kenderaan berdaftar asing mengisi petrol RON95 di Malaysia kini telah reda selepas pihak berkuasa mengeluarkan amaran terhadap berhubung perkara itu, kata Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi."Sebelum ini, sejurus selepas pembukaan semula sempadan negara, ramai kalangan mereka (warga asing) bergegas (untuk mengisi minyak dalam negara), tetapi selepas kita ingatkan mereka (pengusaha stesen minyak), nampaknya masalah itu berkurangan."Kita sangat bergantung kepada pengusaha (stesen minyak) untuk membantu kerajaan memastikan RON95 hanya dijual kepada rakyat Malaysia," katanya kepada pemberita selepas melawat premis perniagaan di Kompleks Financial Park di sini pada Isnin.

(Alexander Nanta Linggi (kanan) melawat premis perniagaan pada sesi Walkabout Program Jualan Malaysia di Kompleks Ujana Kewangan Labuan, pada Isnin/FOTO FB Alexander)

Beliau berkata, pihak kementerian telah menerima aduan daripada orang ramai mengenai kenderaan berdaftar asing membeli RON95 di negeri-negeri sempadan selepas Malaysia membuka semula sempadannya pada 1 April selepas ditutup selama kira-kira dua tahun akibat pandemik COVID-19."Kerajaan memberikan subsidi yang tinggi bagi penjualan petrol RON95. Oleh itu, ia sepatutnya hanya dijual kepada kenderaan berdaftar di Malaysia,” tambahnya.Beliau berharap warga asing memahami bahawa subsidi itu bertujuan untuk meringankan beban rakyat Malaysia sahaja.Sejak 1 Ogos 2010, kenderaan berdaftar asing dibenarkan membeli hanya petrol RON97 sahaja di Malaysia. - BERNAMA


75 depoh dan 28 terminal bas akan diperiksa menerusi OPS HRA

PUTRAJAYA, 18 April - Mulai 25 hingga 28 April ini, semua bas ekspres di 75 depoh dan 28 terminal bas seluruh negara akan diperiksa penguatkuasa Jabatan Pengangkutan Jalan (J-P-J).Pra Operasi Hari Raya Aidilfitri (OPS HRA) itu bertujuan memastikan kesemua bas ekspress berada dalam keadaan baik dan selamat untuk digunakan.Menteri Pengangkutan, Datuk Seri Dr. Wee Ka Siong berkata, lebih 2,000 anggota JPJ terlibat dalam OPS HRA.

"Sepanjang tempoh pelaksanaan Ops bersepadu ini, antara inisiatif yang dilaksanakan oleh JPJ adalah melibatkan penguatkuasaan melalui kaedah penyamaran sebagai penumpang bas ekspres, pemantauan melalui Enforcement Based Station (EBS) di 14 lokasi tumpuan sepanjang lebuh raya."Pelaksanaan Perception Of Being Caught (POBC) secara rondaan di laluan utama jalan persekutuan dan Ops khas motosikal serentak di seluruh negara yang akan diadakan secara bersepadu bersama agensi yang berkaitan," katanya ketika berucap pada Majlis Pelancaran Kempen Keselamatan Jalan Raya & Ops Bersepadu Sempena Aidilfitri 2022, di sini.Mengulas Larangan Pemanduan Kenderaan Barangan pula, Wee berkata, perintah itu akan berkuatkuasa pada 30 April hingga 2 Mei serta 7 dan 8 Mei.Katanya, pelaksanaan bertujuan mengelak risiko berlaku kemalangan akibat percampuran kenderaan berat dan ringan di jalan raya.


Harga tiket penerbangan musim perayaan akan diumum dalam masa terdekat

PUTRAJAYA, 18 April - Hanya dalam tempoh tiga hari, persetujuan berhubung harga tiket penerbangan bagi musim perayaan, dicapai.Perbincangan yang dilaksana sejak Jumaat lalu, membabitkan Kementerian Pengangkutan, Suruhanjaya Penerbangan Malaysia (MAVCOM), Pihak Berkuasa Penerbangan Awam (C-A-A-M). Juga, tiga syarikat penerbangan domestik iaitu Malaysia Airlines, Air Asia dan Malindo Airlines.

Menteri Pengangkutan, Datuk Seri Dr. Wee Ka Siong berkata hasil perbincangan telah diserahkan kepada Perdana Menteri Datuk Seri Ismail Sabri Yaakob. Keputusan muktamad, akan diumum dalam masa terdekat.

"Kita sudah faham bahawa hal ini bukan sahaja berlaku di Malaysia tapi di banyak tempat. Tapi dalam keadaan Malaysia ini kita lihat hubungan Sabah, Sarawak dengan semenanjung, itu satu perkara yang sangat penting."Jadi kita kena melakukan sesuatu dan setelah intervensi dibuat pada hari Khamis, Jumaat atau Sabtu sudah ada satu langkah penyelesaian yang mana saya rasa ia boleh dilaksanakan," katanya dalam sidang media selepas melancarkan Kempen Keselamatan Jalan Raya dan Ops Bersepadu sempena Hari Raya Aidilfitri, di sini.Tambah Wee, harga tiket sebelum ini dilapor terlalu mahal, mencecah lebih RM1,000 seorang bagi penerbangan sehala dari Kuala Lumpur ke Sabah dan Sarawak.

Sementara itu, Datuk Seri Dr. Wee dalam satu kenyataan memaklumkan, harga tiket penerbangan kelas ekonomi bagi perjalanan sehala dari Semenanjung ke Sabah dan Sarawak telah menunjukkan penurunan ketara.Ia membabitkan penerbangan sepanjang musim perayaan Aidilfitri, iaitu dari 27-April hingga 8-Mei.Penurunan harga tiket itu hasil perbincangan kementeriannya bersama MAVCOM dan syarikat-syarikat penerbangan domestik.

Berdasarkan pemerhatian MAVCOM pada Sabtu lalu, harga tiket pesawat sehala bagi kelas ekonomi untuk penerbangan dari 27 April hingga 8-Mei, adalah antara RM105 hingga RM1,398."Manakala, bagi perjalanan 29 April hingga 1 Mei iaitu tempoh puncak, harga tambang sehala adalah antara RM195 hingga RM1,398."Daripada julat harga tambang tersebut, majoriti harga tiket penerbangan bagi semua laluan ekonomi sehala ke Sabah dan Sarawak bagi tempoh berkenaan, hanyalah antara RM300 hingga RM500,"katanya.Wee berkata, ia berbeza dengan julat harga sebelum 15 April, iaitu antara RM105 hingga RM2,084.Daripada julat harga tambang tersebut, majoriti harga tiket penerbangan ekonomi sehala adalah antara RM700 ke RM1,200. Analisis lanjut menunjukkan, dakwaan bahawa harga tiket penerbangan kelas Ekonomi bagi perjalanan sehala mencecah RM3,000 sebenarnya membabitkan perjalanan udara dari Kuala Lumpur ke Kota Kinabalu dengan satu hentian di Kuching.


Lebih 20 Ketua Perwakilan luar negara akan diisi segera-Saifuddin

PUTRAJAYA, 18 April - Lebih 20 jawatan kosong ketua perwakilan dan konsul jeneral di pejabat perwakilan Malaysia di luar negara (Malawakil) akan diisi dalam masa terdekat.Menteri Luar, Datuk Seri Saifuddin Abdullah berkata antara negara yang terlibat adalah Arab Saudi, Amerika Syarikat, Indonesia, Jepun dan Jerman.

"Senarai sudah dimuktamadkan dan sedang melalui proses tapisan dan sebagainya," katanya pada sidang media selepas mengumumkan pelantikan Jawatankuasa Belia untuk Hubungan Antarabangsa dan Diplomasi, di sini.Saifuddin menjelaskan kekosongan jawatan berkenaan berlaku berikutan faktor persaraan pegawai dan pandemik COVID-19 yang menyebabkan pergerakan pegawai tidak dapat dilaksanakan."Ketua-ketua perwakilan ini ada dua bentuk pergerakan, sama ada hantaran silang (cross-posting) dari negara A ke negara B atau dari negara A balik ke Malaysia dan dari Malaysia pergi ke negara A."Selama hampir dua tahun kita tidak dapat gerakkan mereka. Saya yakin dalam masa terdekat kita boleh mengisi kekosongan ini," katanya.Tambah Saifuddin, kekosongan jawatan ketua perwakilan tidak memberi impak kepada hubungan dua hala Malaysia dengan negara-negara berkenaan kerana terdapat kuasa usaha sementara yang dilantik dalam kalangan pegawai berpengalaman untuk menggalas tugas berkenaan.-BERNAMA


31,000 usahawan informal dapat manfaat menerusi SPIM

KOTA BHARU, 18 April - Lebih RM200 juta berjaya diagihkan menerusi Skim Pembiayaan Informal dan Mikro (SPIM) di bawah Tabung Ekonomi Kumpulan Usaha Niaga (TEKUN) Nasional setakat ini.Menteri Pembangunan Usahawan dan Koperasi, Tan Sri Noh Omar berkata, ia memanfaatkan 31,000 usahawan informal di seluruh negara.Melaluinya, peniaga layak menerima pembiayaan maksimum sehingga RM10,000 tanpa caj keuntungan selain moratorium 12 bulan.  "Saya harap RM200 juta ini pula akan dapat di bayar balik semula mulai tahun depan untuk beri peluang kepada orang lain untuk berniaga. Jadi saya hendak maklumkan di luar sana buat masa ini yang untuk RM200 juta itu telah pun selesai," katanya selepas menyempurnakan Majlis Penyerahan Bantuan Banjir Usahawan Keluarga Malaysia Negeri Kelantan, di sini.

Seramai 1,677 usahawan Amanah Ikhtiar Malaysia (AIM) dan TEKUN Nasional bagi wilayah Kelantan yang terkesan ekoran banjir menerima Geran Bantuan Banjir Keluarga Malaysia (BBKM). Kerajaan memperuntukan RM50 juta bagi membantu usahawan mikro yang terjejas perniagaan akibat banjir besar Disember tahun lalu.


Permohonan rayuan haji menerusi aplikasi ThiJARI dibuka bermula esok sehingga 18 Mei

KUALA LUMPUR, 18 April - Lembaga Tabung Haji (TH) akan membuka permohonan rayuan untuk mengerjakan ibadat haji melalui aplikasi THiJARI mulai esok sehingga 18 Mei depan.Untuk itu, umat Islam diminta memanfaatkan kemudahan secara dalam talian dan tidak perlu menghantar surat secara fizikal.Pengarah Eksekutif Haji TH, Datuk Seri Syed Saleh Syed Abdul Rahman berkata TH membuka permohonan rayuan haji sebelum jumlah kouta diumumkan, bagi mengelakkan proses haji dilakukan pada saat-saat akhir.

"Pemilihan rayuan dilakukan berpandukan kriteria-kriteria tertentu dengan rayuan mahram diberikan keutamaan," katanya menerusi kenyataan.Aplikasi THiJARI boleh dimuat naik melalui Google Play atau Apps Store bagi memudahkan pendeposit membuat rayuan , semakan status dan pertanyaan baki simpanan.


Pengayuh beca Melaka antara yang pertama terima bayaran melalui e-wallet

(Pengayuh beca (dari kiri) Mohd Safwan Aziz, Amran Hashim dan Mohd Izwan Taib menunjukkan kod bar e-dompet aplikasi Touch 'n Go yang digunakan mereka untuk urusan pembayaran menaiki beca/BERNAMA)

BANDA HILIR ,18 April - 80% pengayuh beca di Melaka menerima bayaran tambang melalui aplikasi Touch N’go eWallet daripada pelancong, menjadikan mereka antara penyedia perkhidmatan beca pertama di Malaysia yang menggunakan applikasi e-wallet.Ketua Menteri, Datuk Seri Sulaiman Md Ali berkata transformasi ke arah pembayaran tanpa tunai itu dibantu oleh Bahagian Promosi Pelancongan Melaka sebagai antara langkah mencegah penularan COVID-19.

(Datuk Seri Sulaiman (tengah) menunjukkan aplikasi Touch 'n Go yang akan digunakan pengayuh beca di negeri itu bagi urusan pembayaran menaiki beca/BERNAMA)

"Saya rasa kebanyakan pelancong yang datang tidak hendak bayar pakai tunai lagi jadi kalau dia memudahkan tanpa pembayaran melalui tunai jadi saya rasa pelancong lebih suka,"kata Sulaiman selepas Majlis Penyampaian Sumbangan Hari Raya Aidilfitri kepada Pengayuh Beca di sini.Seramai 305 pengayuh beca yang berdaftar menerima duit raya RM200 seorang beserta barang keperluan.Sementara itu, pengayuh beca yang ditemui menyambut baik inisiatif berkenaan kerana pembayaran e-wallet akan terus masuk ke akaun mereka.  ”Satu kebaikan e-wallet ni apabila dia bayar, kita tidak ada bersentuhanlah dan duit tu masuk ke akaun," menurut pengayuh beca, Amran Hashim. "Lagi senang lagi mudah kita tak perlu pegang tunai, terjaminlah duit selamat tidak hilang," kata seorang lagi pengayuh beca, Mohd Izwan Taib


Pengkreditan awal pengeluaran Khas KWSP, kejutan gembira buat rakyat

KUALA LUMPUR, 18 April - Pengkreditan awal pengeluaran khas KWSP hari ini, mendapat reaksi positif khususnya dalam kalangan umat Islam yang membuat persiapan menyambut Hari Raya Aidilfitri.Bagaimanapun, mereka tidak terlalu ghairah dan menganggapnya durian runtuh sebaliknya manfaat yang diterima akan dibelanjakan secara berhemah.Bagi pencarum, Siti Khadijah Mohd Lazim, dengan pengeluaran khas yang dikreditkan awal itu dapat membantu untuk mencari persiapan menyambut Aidilfitri dengan lebih awal.

"Saya rasa seronok kebetulan hendak raya jadi boleh gunakan untuk menyambut hari raya dan kepada yang betul-betul memerlukan itu, saya rasa itu sesuati yang baik bukan sahaja untuk B40 tetapi untuk M40 dan T20 juga," katanya.Bagi Abdul Rahim pula, dengan adanya duit pengeluaran khas KWSP itu, beliau akan menggunakan wang tersebut dengan cara yang berhemah.

"Pengeluaran KWSP ini baguslah bila sekarang kita dilanda pandemik, ada yang diberhentikan kerja. Bila dapat duit ini kita guna sebaiknya, jangan membazir sekarang ini belanja semua mahal. Jadi dapat duit ini kita guna sebaiknya, jangan nak berseronak," katanya.


Terengganu sasar kutipan zakat RM230 juta tahun ini

KUALA TERENGGANU, 18 April - RM230 juta disasarkan bagi kutipan zakat di Terengganu tahun ini.  Ketua Pegawai Eksekutif Majlis Agama Islam dan Adat Melayu Terengganu (MAIDAM), Prof Madya Dr Azrin Ahmad Mohd Adnan berkata sasaran itu meningkat 15% berbanding kutipan tahun lepas sebanyak RM205 juta.  Menurutnya, peningkatan kutipan zakat itu bagi menampung keperluan kira-kira 21,187 penerima asnaf, fakir dan miskin di seluruh Terengganu."Jadi melihat kepada perkembangan ekonomi, kita yakin dapat capai dan ia penting kutipan ini ditingkatkan kerana kita dapati terdapat keperluan yang semakin meningkat terutama dalam kalangan asnaf dan fakir miskin," katanya.Terdahulu beliau melancarkan perkhidmatan kaunter zakat pandu lalu MAIDAM, di sini hari ini.

Perkhidmatan tersebut dibuka setiap hari bekerja mulai 8.30 pagi hingga 4 petang hingga akhir Ramadan .  Menerusinya pembayar zakat boleh menggunakan pelbagai kaedah bayaran antaranya tunai, kad kredit, kad debit atau cek tanpa perlu berurusan di kaunter pejabat. Jelas Azrin Ahmad, sehingga kini RM51 juta wang zakat telah berjaya dikutip.  Daripada jumlah itu, 96% iaitu RM48.1 juta sudah diagihkan kepada golongan asnaf yang layak. Dalam pada itu, umat Islam turut diingtkan supaya membayar zakat fitrah kepada 976 amil bertauliah sepanjang Ramadan tahun ini.


i-Biaya: Golongan M40 dan B40 disaran rebut peluang buat permohonan

MARAN, 18 April - Kementerian Perumahan dan Kerajaan Tempatan (KPKT) berharap golongan B40 dan M40 mengambil kesempatan memohon inisiatif i-Biaya dalam usaha kerajaan untuk memudahkan pembiayaan perumahan bagi golongan berpendapatan rendah.  Khamis lalu, Menteri KPKT, Datuk Seri Reezal Merican Naina Merican serta Menteri Kewangan, Tengku Datuk Seri Zafrul Abdul Aziz telah melancarkan inisiatif i-Biaya itu.  Timbalan Menterinya, Datuk Seri Dr Ismail Abd Muttalib berkata, inisiatif ini lebih memudahkan golongan tersebut untuk memiliki rumah selari dengan matlamat Satu Keluarga, Satu Rumah.  Tiga inisiatif yang ditawarkan di bawah i-Biaya ialah penambahbaikan kepada skim sedia ada iaitu Skim Jaminan Kredit Perumahan ; Skim Rumah Pertamaku (SRP) dan Skim PR1MA 'Rent-to-Own' (PR1MA RTO).  Skim pembiayaan SRP akan membuka peluang pembiayaan kepada mereka yang mempunyai pendapatan RM10,000 ke bawah untuk kediaman bernilai sehingga RM500,000.  Sementara Skim Jaminan Kredit Perumahan membolehkan mereka yang tidak mempunyai penyata gaji atau dokumen sewajarnya terutama mereka yang terlibat dalam ekonomi gig boleh memohon pembiayaan perumahan.  Skim PR1MA RTO pula akan membolehkan mereka yang berminat untuk menyewa dan kemudiannya membeli mengikut harga yang telah ditetapkan pada tahun keenam, melalui pembiayaan oleh Maybank. "Kadang- kadang bukan semua nak mudah, pinjaman perumahan syarikat- syarikat kewangan. Jadi i-Biaya antara pendekatan yang dilakukan oleh kementerian perumahan dan kerajaan tempatan juga menteri kewangan bagi menyediakan memberi jaminan kepada pembeli rumah pertama, bagi Satu Keluarga Satu Rumah," katanya selepas merasmikan Program Jom Ke Sekolah bagi pelajar Orang Asli Kampung Paya Taman, Jengka 6, Maran, di sini.Pada majlis itu seramai 11 pelajar Orang Asli masing-masing menerima sebuah basikal sebagai sokongan untuk mereka terus berusaha hadir ke sekolah memandangkan jumlah kehadiran mereka ke sekolah adalah rendah.

(Datuk Seri Dr Ismail Abd Muttalib memberi sumbangan kepada pelajar Orang Asli)


Cegah penyeludupan: Polis Kelantan tingkat kawalan sempadan

PASIR PUTEH, 18 April - Kawalan sempadan negara yang dipertingkat sejak awal Ramadan akan diteruskan sehingga Hari Raya Aidilfitri. Ini bagi mencegah kegiatan penyeludupan terutama membabitkan barangan bersubsidi seperti gula, minyak masak, dan ayam, menjelang musim perayaan.

Ketua Polis Kelantan, Datuk Shafien Mamat berkata penugasan kawalan melibatkan pelbagai pasukan penguat kuasa termasuk Unit Berkuda Pasukan Simpanan Persekutuan (PSP) dengan 15 anggota dan enam ekor kuda.Sementara itu, cuti pegawai dan anggota polis dibekukan sepanjang tempoh sambutan musim perayaan Aidilfitri tahun ini," kata Shafien selepas Majlis Penyampaian Sumbangan dan Iftar di Ibu Pejabat Polis Daerah (IPD) Pasir Puteh, di sini"Hanya 10% daripada kekuatan penuh anggota dibenarkan untuk bercuti" katanya.


Petani maut, isteri parah kereta dirempuh MPV sarat muatan daun ketum

JERLUN, 18 April - Seorang petani maut manakala isterinya yang bekerja sebagai tukang masak parah selepas kereta dinaiki dirempuh kenderaan pelbagai guna, MPV yang sarat dengan muatan daun ketum.  Kemalangan berlaku di jalan Alor Setar-Kangar berdekatan Kampung Padang Gelanggang, Sanglang Air Hitam, di sini kira-kira pukul 2.00 pagi tadi. Ketua Polis Daerah Kubang Pasu, Superintenden Rodzi Abu Hassan berkata siasatan awal mendapati, kenderaan MPV yang dipandu pembantu kedai makan berusia 29 tahun dalam perjalanan dari arah Alor Setar menghala ke Kangar. Manakala kenderaan dinaiki pasangan suami isteri berusia 38 dan 29 tahun itu dalam perjalanan dari arah Hospital Kangar untuk pulang ke rumah di Kampung Pida 8, Sanglang. "Ketika tiba di tempat kejadian, pemandu MPV cuba memotong sebuah lori di hadapan dengan memasuki laluan bertentangan. Bagaimanapun pemandu kereta terbabit gagal mengelak kereta dinaiki mangsa yang datang dari arah bertentangan menyebabkan kedua-dua kenderaan bertembung," katanya kepada RTM.

Akibat pertembungan tersebut, pasangan suami isteri itu tersepit dalam kenderaan yang remuk teruk di bahagian hadapan.  Mangsa disahkan meninggal dunia di tempat kejadian manakala isteri dan pemandu MPV parah. Kesemua mangsa dihantar ke Hospital Jitra untuk bedah siasat dan rawatan lanjut. Hasil pemeriksaan di dalam kenderaan MPV menemui kira-kira 500 kilogram daun ketum. Kes disiasat dibawah Seksyen 41 (1) Akta Pengangkutan Jalan 1987.


Bakar al-Quran tindakan melampau - Idris

(Idris (dua dari kiri) pada Majllis Multaqa Murabbi Ummah Peringkat Kelantan)

KOTA BHARU, 18 April - Perbuatan ekstrem membakar al-Quran oleh seorang pemimpin parti politik di Sweden disifatkan sebagai tindakan melampau yang tidak sepatutnya dilakukan seorang berpengaruh. Menteri di Jabatan Perdana Menteri (Hal Ehwal Agama), Datuk Idris Ahmad berkata mereka yang beragama lain sepatutnya menghormati agama Islam. "Perkara yang tak sepatut berlaku, pada kita yang beragama Islam pun tidak boleh membakar kitab lain malah tidak boleh menghina agama mereka."Mereka yang beragama lain sepatutnya menghormati agama Islam, jangan ada sifat provokasi kerana orang Islam mempunyai sensitiviti dalam perkara ini," katanya.

Beliau bercakap pada sidang media selepas Majllis Multaqa Murabbi Ummah Peringkat Kelantan di Kompleks Islam Jubli Perak Sultan Ismail Petra, di sini malam tadi. Majlis perasmian disempurnakan Yang Dipertua Majlis Agama Islam dan Adat Istiadat Melayu Kelantan (MAIK), Tengku Tan Sri Mohamad Rizam Tengku Abdul Aziz.  Idris mengulas mengenai tindakan pemimpin parti politik di Sweden yang membakar al-Quran. Media semalam melaporkan, kerajaan Malaysia mengecam sekeras-kerasnya tindakan ekstrem seorang pemimpin parti politik di Sweden yang membakar senaskhah al-Quran, Khamis lalu.


Yayasan Kebajikan Perlis salur RM30,000 kepada Asnaf

KANGAR, 18 April - Yayasan Kebajikan Perlis (YKP), sebuah pertubuhan bukan kerajaan terus komited menyalurkan pelbagai bantuan untuk golongan memerlukan khususnya di seluruh Perlis. Sempena bulan Ramadan Al Mubarak dan menjelangnya sambutan Aidilfitri tahun ini yang bakal tiba, Yayasan Kebajikan Perlis menyalurkan sumbangan berjumlah RM30,000. Ketua Pegawai Eksekutif, Yayasan Kebajikan Perlis, Affendi Rajini Khan berkata, sumbangan berkenaan akan memberi manfaat kepada seramai 150 penerima terdiri daripada asnaf, pesakit terlantar dan anak yatim yang telah dikenal pasti.  100 penerima dikalangan asnaf dan pesakit terlantar akan menerima pek barangan keperluan harian untuk Ramadan, manakala 50 anak yatim akan dibawa merasai pengalaman berbuka puasa di hotel dan menerima sumbangan duit raya serta pakaian raya."Terima kasih yang tidak terhingga kepada semua rakan strategik, rakan penyumbang dan sukarelawan yang sudi untuk memberi bantuan, tenaga, keringat, kerjasama juga bantuan kewangan untuk menjayakan semua program yayasan, kerana tanpa bantuan daripada individu dan insan yang mulia dan hebat ini.

"Yayasan Kebajikan Perlis tidak dapat berjalan secara solo atau pun sendiri dan mereka ini sebenarnya hero kepada ykp yang sentiasa bersedia untuk beri bantuan," kata Affendi semasa menyampaikan sumbangan kepada golongan yang memerlukan di sini. Sehingga kini, Yayasan Kebajikan Perlis menjalinkan kerjasama strategik dengan 15 pertubuhan bukan kerajaan dalam usaha menyalurkan sumbangan kepada golongan memerlukan.


Kereta terbakar, individu ditemukan rentung

SEREMBAN, 18 April - Seorang individu yang identitinya masih belum dikenal pasti ditemukan rentung dalam sebuah kereta Proton Wira yang terbakar di Kampung Taman Jaya, Bahau, Jempol dekat sini awal pagi ini.Komander Operasi Balai Bomba dan Penyelamat (BBP) Bahau Muhamad Rasul Hashim berkata pihaknya menerima panggilan kecemasan kira-kira 5.03 pagi sebelum tujuh anggota termasuk pegawai dari BBP Bahau ke lokasi kejadian."Sebuah kereta jenis Proton Wira Sedan didapati terbakar 100 peratus dan terdapat seorang individu di dalamnya rentung di bahagian tempat duduk pemandu.

"Bomba mengambil masa 15 minit bagi memadamkan kebakaran itu," katanya dalam kenyataan hari ini.Beliau berkata mayat mangsa telah diserahkan kepada pihak polis untuk tindakan siasatan selanjutnya.

(BOMBA memadam kebakaran pada kereta terbakar/Foto BOMBA)


Perdana Menteri sampai sumbangan, buka puasa di Bera

BERA, 18 April- Perdana Menteri Datuk Seri Ismail Sabri Yaakob meluangkan masa berbuka puasa bersama-sama penduduk daerah Bera di Masjid Tengku Abdullah, Kampung Kuala Triang semalam.Ismail Sabri sebelum itu menyampaikan sumbangan wang tunai dari Yayasan Petronas kepada 636 penerima terdiri daripada golongan memerlukan dari 11 kampung untuk membantu mereka membuat persiapan menjelang Aidilfitri.Selain Kampung Kuala Triang, penerima terdiri daripada penduduk dari Kampung Bukit Imam Sulong, Kuala Bera, Bukit Gemuruh, Kampung Chuat, Bukit Rok, Kampung Ibam, Batu Papan, Bohor Bharu, Bukit Serdang dan Kampung Tengah Batu Papan.Selepas berbuka puasa, Ismail Sabri turut menunaikan solat Maghrib berjemaah di masjid berkenaan.

Ismail Sabri menyampaikan sumbangan Aidilfitri kepada penduduk setempat ketika hadir Majlis Berbuka Puasa sempena Program Jelajah Semarak Ramadan di Masjid Tengku Abdullah Kampung Kuala Triang

Beliau yang juga Ahli Parlimen Bera, pulang ke kawasan Parlimennya pada hujung minggu ini bagi menyantuni penduduk menerusi Program Jelajah Semarak Ramadan yang melibatkan penyerahan sumbangan dan majlis berbuka puasa.Selain itu, beliau turut meluangkan masa menyantuni petugas barisan hadapan menerusi Program Singgah Sahur di Ibu Pejabat Polis Daerah Bera, Balai Bomba dan Penyelamat Bera serta pejabat Angkatan Pertahanan Awam (APM) Bera.


Imigresen nafi tahan jurutera China lapan jam

KUALA LUMPUR, 18 April- Jabatan Imigresen Malaysia menafikan menahan seorang ketua jurutera warga China selama lapan jam seperti dilaporkan sebuah portal berita semalam. Ketua Pengarahnya Datuk Seri Khairul Dzaimee Daud berkata sebaliknya urusan untuk memberikan Pas Khas kepada lelaki tersebut tidak dapat diteruskan kerana dia gagal mematuhi prosedur operasi standard (SOP) dan mengemukakan dokumen yang diperlukan. Beliau berkata lelaki tersebut juga gagal mengemukakan tiket penerbangan pulang dalam masa 30 hari dan tidak memuat naik keputusan kit saringan pantas (RTK) antigen COVID-19 dalam MySejahtera.“Pas Khas tidak dapat dikeluarkan kerana menunggu syarikat majikan lelaki tersebut membeli tiket penerbangan pulang dan keputusan saringan dimuat naik ke dalam MySejahtera,” katanya dalam kenyataan yang disiarkan menerusi laman Facebook rasmi jabatan berkenaan. Beliau menjelaskan bagaimanapun setelah tiket penerbangan pulang yang sah dalam tempoh 30 hari telah dikemukakan dan keputusan saringan itu dimuat naik dalam MySejahtera, pihaknya telah mengeluarkan Pas Khas dan Memo Periksa Keluar selaras dengan peraturan dan undang-undang yang diperuntukkan.

(Ketua Pengarah Imigresen, Datuk Seri Khairul Dzaimee Daud)

Khairul Dzaimee berkata demikian ketika mengulas laporan kenyataan pemain industri perkapalan (Maritim Network) yang menganggap tindakan jabatan berkenaan menahan ketua jurutera warga China selama tempoh lapan jam itu tidak profesional. “Orang ramai sama ada warga asing atau warga tempatan diingatkan supaya mematuhi peraturan dan undang-undang yang berkuat kuasa serta menyediakan semua maklumat dan dokumen yang diperlukan sebelum hadir berurusan di kaunter atau mana-mana pejabat Imigresen,” katanya.


Tiada pihak jumpa K-KOMM berkaitan platform penyiaran debat - Annuar

MELAKA, 18 April- Tiada pihak yang berjumpa dengan Kementerian Komunikasi dan Multimedia (K-KOMM) berkaitan platform penyiaran debat perdana antara Datuk Seri Najib Tun Razak dengan Datuk Seri Anwar Ibrahim pada 12 Mei ini.Menteri Komunikasi dan Multimedia (MenKOMM), Tan Sri Annuar Musa berkata, perkara itu tidak ada kena-mengena dengan kerajaan dan menganggapnya sebagai debat antara dua individu."Jadi kerajaan tidak campur dan saya pun tidak didatangi oleh sesiapa. Saya fikir ia masih lagi di peringkat antara dua individu," katanya kepada pemberita selepas menghadiri Majlis Iftar MenKOMM bersama komuniti negeri Melaka semalam. Turut hadir Pemangku Ketua Pegawai Eksekutif Pertubuhan Berita Nasional Malaysia (Bernama) Roslan Ariffin.Mengulas mengenai penggunaan media sosial atau platform digital terkini, Annuar berkata beliau tidak menolak perkara itu dijadikan platform penyiaran bagi debat tersebut. "Terknologi sekarang boleh saja buat ‘live’ dan mungkin ada stesyen televisyen yang hendak memberi platform itu. Apa pun, itu kemudianlah. Tak boleh kata mungkin (boleh) sebab mungkin itu dah jadi satu janji (untuk disiarkan di platform kerajaan). Saya anggap ia debat biasa antara dua individu," katanya.Hari ini, Bernama melaporkan kedua-dua tokoh politik negara itu akan membincangkan isu Sapura Energy Bhd (SEB) dan masa depan Malaysia pada 12 Mei ini dalam program debat perdana.Pengumuman program debat perdana itu dibuat Pengarah Komunikasi Parti Keadilan Rakyat (PKR) Fahmi Fadzil dan Ketua Penerangan Barisan Nasional (BN) Selangor Isham Jalil dalam satu sidang media petang semalam.Setakat ini, debat perdana itu akan dapat disaksikan secara langsung sama ada menerusi saluran media diumumkan kemudian atau secara fizikal di Dewan Tunku Canselor, Universiti Malaya, Kuala Lumpur pada pukul 9.00 malam.

(Menteri Komunikasi dan Multimedia (MenKOMM), Tan Sri Annuar Musa)

Terdahulu, Annuar mengadakan kunjungan hormat kepada Yang Dipertua Negeri Melaka Tun Mohd Ali Mohd Rustam di pejabat beliau di Seri Negeri bagi memberi penerangan mengenai usaha-usaha K-KOMM di Melaka. “Saya juga memaklumkan bahawa sambutan Hari Wartawan Nasional akan diadakan di Melaka tahun ini,” katanya yang dipetik menerusi ciapan di laman Twitter rasminya.


MKN perkenal Indeks Keselamatan Kebangsaan hujung tahun ini

(Rodzi (kiri) menyampaikan sumbangan raya kepada kanak-kanak selepas perasmian Batu Asas Asrama Anak Yatim dan Asnaf As-Solihin di Kanchong Darat Banting hari ini. - BERNAMA)

BANTING, 17 April- Majlis Keselamatan Negara (MKN) dengan kerjasama Universiti Teknologi Mara (UiTM) sedang membangunkan Indeks Keselamatan Kebangsaan (IKK) yang menjadi penanda aras keberkesanan dasar, strategi dan pelaksanaan pengurusan keselamatan secara menyeluruh di negara ini.Ketua Pengarah Keselamatan Negara, Datuk Rodzi Md Saad berkata, pihaknya menyasarkan untuk memperkenalkan indeks berkenaan penghujung tahun ini.Beliau berkata, IKK akan menjadi petunjuk dan penanda aras kepada negara luar untuk membuat keputusan bagi melabur atau mengadakan sebarang program di negara ini."Di Malaysia, kita selalu tidak dapat jawab secara khusus (mengenai tahap keselamatan) yang ada 'Global Peace Index' (indeks keselamatan global)."Kita juga tidak tahu apa pembolehubah yang mereka gunakan," katanya selepas Majlis Pelancaran Rasmi Batu Asas Asrama Anak Yatim dan Asnaf As-Solihin di Kanchong Darat, di sini, hari ini.Turut hadir, Pengarah MKN Selangor, Faizatul Aini Mohd Adnan.

(MKN menyasarkan untuk memperkenalkan indeks berkenaan penghujung tahun ini/FOTO HIASAN BERNAMA)

Memberi contoh, Rodzi berkata, apabila Amerika Syarikat (AS) mengeluarkan satu indeks dan kedudukan negara disenarai tahap rendah, keadaan itu merugikan negara."Ia menyebabkan ada negara membuat sekatan perjalanan dan nasihat pelancongan tidak boleh (melancong). Ia merugikan kita," katanya.Sementara itu, Rodzi berkata pihaknya akan memperkenalkan Sukarelawan MKN Jun ini bagi menjayakan konsep pengurusan keselamatan berasaskan komuniti."Pengurusan keselamatan berasaskan komuniti yang mana teras kepada semua perkara ini adalah Dasar Keselamatan Negara."Dasar ini menekankan bahawa keselamatan itu adalah satu pengurusan bersifat menyeluruh merangkumi semua aspek dalam kehidupan bukan sahaja keselamatan dan kedaulatan, tetapi meliputi tadbir urus yang baik, pengurusan alam sekitar, keselamatan makanan dan pengiktirafan antarabangsa," katanya.Tambahnya, pemilihan sukarelawan itu akan memfokuskan kepada golongan belia. –BERNAMA


Festival Riuh usaha merakyatkan K-KOMM- Annuar

(Menteri Komunikasi dan Multimedia (MenKOMM), Tan Sri Annuar Musa menyantuni pelajar Madrasah Tahfiz Fathur Rahman Jalan Taming Sari pada  Majlis Iftar MenKOMM bersama komuniti negeri Melaka/FOTO BERNAMA)

MELAKA, 17 April- Festival Riuh bakal dianjurkan  tahun ini dengan Johor menjadi negeri pertama penganjurannya sebagai antara usaha merakyatkan Kementerian Komunikasi dan Multimedia (K-KOMM).Menteri Komunikasi dan Multimedia (MenKOMM), Tan Sri Annuar Musa berkata peruntukan sebanyak RM20 juta telah diluluskan kementerian bagi pelaksanaan festival berkenaan."Berbeza dengan penganjurannya sebelum ini, Festival Riuh kali ini bakal menampilkan tiga elemen utama iaitu ketersambungan perkhidmatan jalur lebar, industri kreatif dan ekonomi digital.Sebagai usaha tersebut syarikat-syarikat telekomunikasi di negara ini diminta menjadi penaja utama festival secara bergilir-gilir," katanya kepada pemberita selepas Majlis Iftar MenKOMM bersama komuniti negeri Melaka di sini malam ini.Turut hadir Pemangku Ketua Pegawai Eksekutif Pertubuhan Berita Nasional Malaysia (Bernama) Roslan Ariffin.Katanya menerusi festival itu ia akan menjadi sebahagian daripada agenda merakyatkan K-KOMM agar segala yang dilakukan kementerian ini dapat difahami oleh semua golongan terutama kelompok akar umbi."Festival ini akan berlangsung di setiap negeri dan dirancang diadakan sekurang-kurang dua kali sebulan selama tiga hari bagi memperkenalkan keunikan industri kreatif yang ada di negeri berkenaan selain untuk menggalakkan usahawan menceburi ekonomi digital.

(Festival Riuh akan menjadi sebahagian daripada agenda merakyatkan K-KOMM agar segala yang dilakukan kementerian ini dapat difahami oleh semua golongan terutama kelompok akar umbi/FOTO HIASAN)

Justeru lokasi jelajah Festival Riuh akan diselaraskan jawatankuasa kementerian dengan kerjasama exco di setiap negeri terlibat," katanya.Dalam pada itu beliau berkata Hari Wartawan Nasional (HAWANA) akan berlangsung pada 29 Mei ini dengan Melaka menjadi tuan rumah dan Bernama bertindak sebagai agensi penghubung.Terdahulu beliau menyampaikan sumbangan duit raya dan kurma kepada seramai 20 pelajar tahfiz dari Madrasah Tahfiz Fathur Rahman, Jalan Taming Sari.-BERNAMA


CEUPACS cadang gaji minimum penjawat awam RM1,800

(Datuk Adnan Mat pada majlis berbuka puasa  yang diadakan selepas Mesyuarat Jawatankuasa Tertinggi CUEPACS di ibu negara)

KUALA LUMPUR, 17 April- Kongres Kesatuan Pekerja-Pekerja Di Dalam Perkhidmatan Awam (CUEPACS) mencadangkan gaji minimum penjawat awam dinaikkan kepada RM1,800 sebulan.Presidennya Datuk Adnan Mat berkata, ini kerana pendapatan semasa mereka tidak mencukupi untuk menampung kos sara hidup yang semakin meningkat."Pada masa ini kami kurang selesa dengan dapatan gaji ini, perbelanjaan juga tidak adil dengan harga barang yang semakin hari semakin mencengkam."Justeru itu situasi ini amat tidak adil untuk pendapatan (penjawat awam) sebegitu rupa."Kami telah buat cadangan kepada kerajaan supaya gaji minimum ini perlu ditingkatkan kepada RM1,800. Walaupun kerajaan meluluskan RM1,500 untuk GLC (Syarikat Berkaitan Kerajaan), tetapi kami mahu RM1,800,” katanya.Beliau berkata demikian ketika ditemui pemberita selepas majlis berbuka puasa  yang diadakan selepas Mesyuarat Jawatankuasa Tertinggi CUEPACS di sini hari ini.Sementara itu, Adnan berkata apabila berlakunya perubahan gaji minimum yang baharu, akan berlaku tangga gaji yang rapat antara pekerja baharu dan pekerja lama.Katanya, sehubungan itu pihaknya memohon dua kenaikan gaji untuk penjawat awam.

(CUEPACS mencadangkan gaji minimum penjawat awam dinaikkan kepada RM1,800 sebulan/FOTO HIASAN)

Sementara itu,Adnan berkata, selain isu gaji minimum, sistem saraan baharu juga perlu dijalankan segera supaya ia lebih komprehensif."Penjawat awam mampu untuk berada dalam keadaan selesa dengan perbelanjaan yang adil. “Sebab kita telah pun 20 tahun menjalankan sistem saraan yang sama iaitu Sistem Saraan Malaysia, jadi sistem saraan ini perlu diganti,” katanya.Perdana Menteri Datuk Seri Ismail Sabri Yaakob pada 19 Mac lalu mengumumkan kadar gaji minimum  negara ditetapkan pada RM1,500 sebulan berkuat kuasa 1 Mei ini. Ia akan berkuat kuasa terlebih dahulu membabitkan syarikat-syarikat besar dan GLC.


Penggunaan BSF lebih efektif terhadap pengurusan sisa buangan organik harian - KASA

TANAH MERAH, 17 April- Projek Pengurusan Sisa Lestari menggunakan Black Soldier Fly (BSF) mampu memantapkan pengurusan sisa buangan organik harian termasuk di tempat pelupusan sampah secara lestari.Menteri Alam Sekitar dan Air, Datuk Seri Tuan Ibrahim Tuan Man berkata projek itu dibiayai Geran Pemangkin Bandar Rendah Karbon (GeRAK) di bawah kementeriannya melalui Pusat Perubahan Iklim dan Teknologi Hijau Malaysia (MGTC).BSF mampu membantu melupuskan pelbagai jenis sisa buangan organik harian selain memelihara sumber alam semula jadi dan mengurangkan pencemaran alam."BSF ini kita galakkan semua PBT. Isu besar kita sekarang ini adalah bagaimana PBT nak kurangkan sampah di tapak pelupusan sampah. Kedua, di waktu sama, pelepasan karbon berlaku di PBT macam mana kita nak kurangkan. Tukar lampu LED dan sebagainya. Sisa ini penyumbang besar juga kepada peningkatan karbon, jadi sisa ini perlu diurus dengan betul," jelasnya kepada pemberita selepas Majlis Pelancaran Projek Pengurusan Sisa Lestari BSF di Tapak Pasar Borong Tanah Merah.

(Menteri Alam Sekitar dan Air, Datuk Seri Tuan Ibrahim Tuan Man melawat pameran berkenaan projek BSF pada Majlis PelancaranProjek Pengurusan Sisa Lestari BSF di Tapak Pasar Borong Tanah Merah)

Melalui sistem itu juga, ia dapat meningkatkan jangka hayat tapak pelupusan sampah sekali gus mengurangkan pencemaran alam sekitar.


Peniaga wajib patuhi standard tahap kebersihan makanan, elak dikompaun - JKN Kelantan

TUMPAT, 17 April- Sebanyak 57 notis kompaun dikeluarkan Jabatan Kesihatan Negeri (JKN) Kelantan kepada peniaga makanan termasuk dua daripadanya kesalahan tidak mengambil suntikan tifoid.  Pengarah Kesihatan Negeri Kelantan, Dato Dr. Zaini Hussin berkata selebihnya adalah kerana tidak mengikuti kursus yang telah dianjurkan dan juga kesalahan pemakaian yang tidak mengikut standard peniaga. Mereka dikenakan sebanyak RM6,400 di bawah Peraturan-peraturan Kebersihan Makanan 2009. "Ini menunjukkan keseriusan kita dalam memastikan tahap kebersihan makanan, khususnya di negeri Kelantan ini. Lebih-lebih lagi Kelantan ini terkenal dengan pelbagai juadah makanan menyelerakan yang menjadi pilihan pelancong baik dalam dan luar negara, maka adalah menjadi tanggungjawab kita khususnya peniaga untuk memastikan makanan yang dijual itu selamat untuk dimakan," kata Zaini kepada pemberita pada Program Pelancaran Kempen Budaya 3M Mengamal, Memilih dan Melaksana Bazar Ramadan 2022 Peringkat Negeri Kelantan di Tapak Bazar Ramadan Pasar Wakaf Bharu, di sini.

(Pengarah Kesihatan Negeri Kelantan, Dato Dr. Zaini Hussin melancarkan Kempen Budaya 3M Mengamal, Memilih dan MelaksanaBazar Ramadan 2022 Peringkat Negeri Kelantan di bazar Ramadan Pasar Wakaf Bharu, di sini)

Kempen Budaya 3M Bazar Ramadan 2022 dijalankan bertujuan untuk memupuk kesedaran mengenai kebersihan, keselamatan dan kualiti makanan di kalangan orang ramai, pengguna dan pengendali makanan.  Setakat ini katanya, tiada kes keracunan makanan dilaporkan di negeri itu dan beliau berharap agar keadaan itu berterusan sehingga minggu terakhir bulan Ramadan.Mengulas lanjut, Dr Zaini berkata JKNK telah menubuhkan 54 pasukan pemantau terdiri daripada 194 Penolong Pegawai Kesihatan Persekitaran dan Pembantu Kesihatan Awam bagi menjalankan pemeriksaan dan penguatkuasaan kepada peniaga bazar Ramadan. Sepanjang minggu pertama Ramadan, sebanyak 818 gerai dan 1,692 pengendali makanan di bazar Ramadan di seluruh Kelantan telah diperiksa.


Tambah baik dasar agromakanan, pastikan kemampanan bekalan makanan negara

(MAFI sentiasa mengkaji dasar sedia ada bagi memastikan kemampanan bekalan makanan negara/FOTO HIASAN)

PAITAN, 17 April- Kementerian Pertanian dan Industri Makanan (MAFI) akan menambah baik dasar agromakanan sedia ada bagi memastikan kemampanan bekalan makanan negara berasaskan faktor-faktor yang mencabar pengeluaran bahan makanan negara, kata menterinya Datuk Seri Dr Ronald Kiandee.Beliau berkata langkah itu juga penting bagi merancakkan lagi sektor tersebut melalui pertumbuhan industri selain memperkenalkan dasar baharu yang akan menggalakkan penanaman tanaman yang sebelum ini tidak diberi tumpuan."Antaranya adalah penanaman jagung bijirin untuk menampung kekurangan bekalan dan juga kenaikan kos import."MAFI sentiasa melihat dan mengkaji dasar sedia ada dan menumpukan penambahbaikan dasar jadi, kita berharap pembukaan semula kegiatan ekonomi (dalam fasa peralihan negara ke endemik) akan terus merancakkan sektor agromakanan," katanya di sini malam ini.

(MAFI galak pertumbuhan industri menumpukan pemodenan sektor agromakanan/FOTO HIASAN)

Beliau berkata demikian ketika ditemui pemberita pada majlis berbuka puasa dan penyampaian sumbangan kepada surau dan masjid di Sugut dekat sini.Ronald berkata kementeriannya sentiasa menggalakkan pertumbuhan industri agromakanan dengan Dasar Agromakanan Negara 2.0 akan menumpukan pemodenan sektor agromakanan serta pertumbuhan industri hiliran menjelang 10 tahun akan datang.-BERNAMA


Malaysia kecam tindakan Rasmus Paludan bakar Al-Quran - Wisma Putra

PUTRAJAYA, 17 April- Malaysia mengecam sekeras-kerasnya tindakan provokasi pemimpin Stram Kurs, Rasmus Paludan yang membakar Al-Quran di Linkoping, Sweden baru- baru ini.Kementerian Luar Negeri dalam kenyataannya berkata ia merupakan suatu usaha provokasi dan menghasut kebencian terhadap agama Islam serta ia melangkaui batas dan norma hak kebebasan bersuara."Tindakan sedemikian haruslah ditolak oleh semua pihak yang inginkan keamanan dan hidup bersama dalam budaya yang damai," kata kenyataan itu.Selain menekankan kepentingan untuk menghapuskan semua bentuk keganasan termasuklah Islamofobia.Wisma Putra akan terus berkerjasama dengan komuniti antarabangsa dalam mencegah dan menghapuskan sentimen Islamofobia dan pelampau agama.

(Pemimpin Stram Kurs, Rasmus Paludan yang membakar Al-Quran di Linkoping, Sweden cetus provokasi kepada umat Islam seluruh dunia)